text:
Incwadi Onokuyithemba—Icandelo 5
IGrisi Kwimbali YeBhayibhile
Eli linqaku lesihlanu kwasixhenxe “kaVukani!” athetha ngamagunya asixhenxe akwimbali yeBhayibhile. Injongo yawo kukubonisa ukuba iBhayibhile inokuthenjwa, iphefumlelwe nguThixo yaye ithetha ngethemba lokupheliswa kokubandezeleka kwabantu okubangelwe kukulawulwa ngabantu abakhohlakeleyo.
KWINKULUNGWANE yesine Ngaphambi Kwexesha Eliqhelekileyo, ityendyana laseMakedoni elinguAleksandire lenza iGrisi * yaba yinxalenye ebalulekileyo yembali. Eneneni, lenza iGrisi yaba ligunya lesihlanu lehlabathi kwimbali yeBhayibhile yaye ekugqibeleni lada labizwa ngokuba nguAleksandire Omkhulu. Amagunya angaphambi kweli yayiyiYiputa, iAsiriya, iBhabhiloni namaMedi namaPersi.
Emva kokufa kuka-Aleksandire ubukhosi bakhe bawa. Noko ke, iGrisi yaqhubeka inempembelelo nasemva kweminyaka iwile, ngenkcubeko, ulwimi, unqulo nentanda-bulumko yayo.
Malunga nama-200 eminyaka ngaphambili, isiprofeto seBhayibhile sathetha kuAleksandire Omkhulu
Imbali Enokuthenjwa
IBhayibhile ayitsho ukuba abaprofeti bakaThixo babekho ngexesha lokulawula kweGrisi yaye kwakungekho neencwadi eziphefumlelweyo zeBhayibhile ezabhalwayo ngoko. Sekunjalo, kwathethwa ngeGrisi kwisiprofeto seBhayibhile. Ukongezelela, iZibhalo ZamaKristu ZesiGrike ngokuqhelekileyo ezibizwa ngokuba yiTestamente Entsha, zisoloko zithetha ngempembelelo yamaGrike. KwaSirayeli kwakukho izixeko zamaGrike ezilishumi ezazibizwa ngokuba yiDekapoli, igama elithathwe kwelesiGrike elithetha “izixeko ezilishumi.” (Mateyu 4:25; Marko 5:20; 7:31) IBhayibhile ithetha ngokuphindaphindiweyo ngalo mmandla yaye imbali, amabhodlo eeholo zemiboniso nemidlalo, iitempile neebhafu zokuhlambela zingqina ukuba yayikho.
Kwakhona, iBhayibhile ibhekisela ngokuphindaphindiweyo kwinkcubeko nonqulo lwaseGrisi ingakumbi kwincwadi yeZenzo eyabhalwa ngugqirha uLuka. Makhe sihlole imizekelo embalwa:
Xa ithetha ngezinto ezenzeka xa uPawulos wayetyelele eAthene ngowama-50 C.E., iBhayibhile ithi esi sixeko “sasizaliswe zizithixo.” (IZenzo 17:16) Imbali iyangqina ukuba eAthene nakwiindawo ezaziyingqongile kwakuzele izithixo neetempile.
IZenzo 17:21 zithi, “onke ama-Athene nabasemzini abaphambukele apho babechitha ixesha labo lokuphola bengenzi nto ngaphandle kokuxela okuthile okanye ukuphulaphula okuthile okutsha.” Imibhalo kaThucydides noDemosthenes ingqina ukuba ama-Athene ayekuthanda ukuncokola nokuxoxa ngezinto.
IBhayibhile ithi, ‘izithandi-zobulumko zamaEpikure nezamaStoyike zabambana [noPawulos] ngencoko’ zaza zamsa eAreyopago ukuze zive okungakumbi awayeza kukutsho. (IZenzo 17:18, 19) IAthene yayidume ngezithandi zobulumko zayo ezininzi kuquka amaEpikure namaStoyike.
UPawulos uthetha ngesibingelelo saseAthene esibhalwe kwathiwa, “kongaziwayo uthixo.” (IZenzo 17:23) Izibingelelo ezazenzelwe ‘UThixo Ongaziwayo’ kusenokwenzeka ukuba zazakhiwe nguEpimenides waseKrete.
Kwintetho yakhe yaseAthene, uPawulos ucaphula amazwi athi, “kuba nathi siyinzala yakhe” engathi la mazwi athethwa yimbongi enye kodwa uthi “nabathile kwiimbongi eziphakathi kwenu.” (IZenzo 17:28) Ezi mbongi zamaGrike kubonakala ukuba yayinguAratus noCleanthes.
Omnye umphengululi wathi: “Ingxelo yotyelelo lukaPawulos eAthene kubonakala ukuba yabhalwa ngumntu owayeseAthene nowazibonayo izinto athetha ngazo.” Kunokutshiwo nangendlela iBhayibhile ezichaza ngayo izinto ezenzeka kuPawulos e-Efese yaseAsia Minor. Kwinkulungwane yokuqala Yexesha Eliqhelekileyo, esi sixeko sasisaqhelisela unqulo lobuhedeni lwamaGrike ingakumbi olukathixokazi uArtemis.
Itempile ka-Artemis, eyayingomnye wemimangaliso esixhenxe yamandulo, ikhankanywa izihlandlo eziliqela kwincwadi yeZenzo. Ngokomzekelo, sichazelwa ukuba ubulungiseleli bukaPawulos e-Efese bacaphukisa umkhandi wesilivere uDemetriyo owayeneshishini elaliqhuba kakuhle lokwenza izithixo zesilivere zika-Artemis. UDemetriyo onomsindo wathi, “lo Pawulos, weyisela isihlwele esikhulu waza wasiphethulela kolunye uluvo, esithi abo benziwe ngezandla asingabo oothixo.” (IZenzo 19:23-28) Emva koko, uDemetriyo nehlokondiba elineengcwangu bakhwaza besithi: “Mkhulu uArtemis wamaEfese!”
Asekho nanamhlanje amabhodlo e-Efese nendawo eyayikuyo itempile ka-Artemis. Ukongezelela, imibhalo yamandulo yase-Efese ingqina ukuba zazisenziwa izithixo zokuzukisa lo thixokazi yaye kwakukho abakhandi besilivere abaninzi kweso sixeko.
Imbali Enokuthenjwa
Malunga neminyaka engama-200 ngaphambi kwemihla ka-Aleksandire Omkhulu, uDaniyeli umprofeti kaYehova uThixo wabhala wathi ngokuphathelele amagunya ehlabathi: “Kwavela inkunzi yebhokhwe ngasentshonalanga ihamba phezu komhlaba uphela, ingawuchukumisi umhlaba. Le nkunzi yebhokhwe yayinophondo oluphawulekayo phakathi kwamehlo ayo. Yasinga kulaa nkunzi yegusha ineempondo ezimbini . . . yangqala kuyo ngamandla inomsindo omkhulu. Yayihlasela ngoburhalarhume, yayihlaba yazaphula iimpondo zayo zombini, yaza inkunzi yegusha ayabi namandla okumelana nayo. Ngoko yayikhahlela phantsi inkunzi yegusha leyo, yayinyathela . . . Yaza le nkunzi yebhokhwe yazigwagwisa ngokugqithileyo; kodwa kamsinya nje yakuba namandla, lwaphuka uphondo lwayo olukhulu, kwaza esikhundleni salo kwavela ezine eziphawulekayo, zibheke ngasemimoyeni yomine yamazulu.”—Daniyeli 8:5-8.
Ayebhekisela kubani la mazwi? UDaniyeli uyaphendula: “Inkunzi yegusha oyibonileyo ineempondo ezimbini imela ookumkani bamaMedi namaPersi. Yaye inkunzi yebhokhwe exhonti imela ukumkani waseGrisi; ke lona uphondo olukhulu olwaluphakathi kwamehlo ayo, lumela ukumkani wokuqala.”—Daniyeli 8:20-22.
Cinga ngala mazwi kaDaniyeli! Ebudeni bolawulo lweBhabhiloni, iBhayibhile yaprofeta ukuba amagunya ayeza kulandela yayiza kuba ngamaMedi namaPersi neGrisi. Ukongezelela, njengokuba bekutshiwo ngasentla iBhayibhile yachaza ukuba, “kamsinya nje yakuba namandla . . . uphondo lwayo olukhulu”—uAleksandire—lwaluza ‘kwaphuka’ yaye lwaluza kuthatyathelw’ indawo zezine yaye yongezelela isithi akukho nalunye kuzo olwaluza kuvela kwisizukulwana sika-Aleksandire.—Daniyeli 11:4.
Eso siprofeto sazaliseka ngokweenkcukacha. UAleksandire waba ngukumkani ngowama-336 B.C.E., yaye kwiminyaka nje esixhenxe kamva woyisa uKumkani wamaPersi owayenamandla uDariyo III. Emva koko, uAleksandire wabandisa ubukhosi bakhe de wafa esemncinane ngowama-323 B.C.E., eneminyaka engama-32 ubudala. Emva koAleksandire akuzange kulawule umntu omnye yaye akakho owomnombo wakhe owangena ezihlangwini zakhe. Kunoko, njengoko incwadi ethi The Hellenistic Age isitsho: “Iinjengele zakhe ezine—uLysimachus, uCassander, uSeleucus noPtolemy—“zazenza ookumkani” zaza zabuthathela kuzo ubukhosi.
Ebudeni bolawulo lwakhe uAleksandire wazalisekisa ezinye iziprofeto zeBhayibhile. Ngokomzekelo, abaprofeti uHezekile noZekariya ababephila ngenkulungwane yesixhenxe neyesithandathu Ngaphambi Kwexesha Eliqhelekileyo, baprofeta ngokutshatyalaliswa kwesixeko saseTire. (Hezekile 26:3-5, 12; 27:32-36; Zekariya 9:3, 4) UHezekile wabhala wathi amatye nothuthu lwaso lwaluza kuphoswa “emanzini.” Ngaba loo mazwi azaliseka?
Phawula oko kwenziwa ngumkhosi ka-Aleksandire ebudeni bokubhukuqa kwawo iTire ngowama-332 B.C.E. Wasebenzisa amabhodlo eTire yangaphambili ukuze wakhe umchankcatho owawusiya kwisixeko saseTire, ngelo xesha esasakhiwe esiqithini. Elo cebo laphumelela yaye iTire yawa. Umntu owatyelela amabhodlo eso sixeko ngenkulungwane ye-19 wathi: “Iziprofeto ezingeTire ziye zazaliseka ngokweenkcukacha.” *
Isithembiso Onokusikholelwa
Uloyiso luka-Aleksandire aluzange luzise uxolo nonqabiseko ehlabathini. Emva kokuhlola ulawulo lwamaGrike amandulo, omnye umphengululi wathi: “Indlela yabantu yokuphila . . . yatshintsha kancinane.” Le meko yenzeka ngokuphindaphindiweyo embalini yaye ingqina oko kuthethwa yiBhayibhile ukuba xa ‘umntu elawula umntu iba kukwenzakala kwakhe.’—INtshumayeli 8:9.
Noko ke, ulawulo lwabantu olukhohlakeleyo aluyi kuqhubeka ngonaphakade ngoba uThixo uye waseka urhulumente obhetele kakhulu kunowabantu. Lo rhulumente ubizwa ngokuba buBukumkani bukaThixo uya kuthath’ indawo yabo bonke oorhulumente babantu yaye abalawulwa bawo baya kufumana uxolo nonqabiseko lokwenene.—Isaya 25:6; 65:21, 22; Daniyeli 2:35, 44; ISityhilelo 11:15.
UKumkani woBukumkani bukaThixo nguYesu Kristu. Ngokwahlukileyo kubalawuli babantu, abanyolukele ukuphatha, uYesu uqhutywa luthando ngoThixo nangabantu. Ethetha ngoYesu umdumisi wathi: “Uya kumhlangula lowo ulihlwempu ukhalela uncedo, kwanalowo uxhwalekileyo nabani na ongenamncedi. Uya kuba nosizi ngesisweli nangehlwempu, nemiphefumlo yabangamahlwempu uya kuyisindisa. Uya kuwukhulula umphefumlo wabo kwingcinezelo nakugonyamelo.”—INdumiso 72:12-14.
Ngaba olu luhlobo loMlawuli omfunayo? Ukuba kunjalo, uya kuba wenza kakuhle ngokuhlolisisa igunya lehlabathi lesithandathu kwimbali yeBhayibhile—iRoma. Eneneni uMsindisi ekwakuprofetwe ngaye wazalwa ebudeni bolawulo lwamaRoma yaye wenza izinto ezingasoze zilibaleke embalini yoluntu. Sicela ufunde inqaku lesithandathu lolu ngcelele, kuVukani! olandelayo.
^ isiqe. 4 IGrisi ekuthethwe ngayo kweli nqaku yeyamandulo, ngaphambi kwenkulungwane yokuqala yaye akubhekiselwa kwimida yanamhlanje.
^ isiqe. 23 Njengokuba uHezekile wayeprofetile, iTire yoyiswa okokuqala nguKumkani waseBhabhiloni uNebhukadenetsare. (Hezekile 26:7) Emva koko, eso sixeko saphinda sakhiwa. Eso sixeko seso satshatyalaliswa nguAleksandire, ngaloo ndlela kuzalisekisa onke amazwi abaprofeti.


c: text/html

text:
NOVEMBA 14, 2013
KWIIPHILIPPINES
INkanyamba Enkulu UHaiyan Intlitha Umbindi WePhilippines
EMANILA, kwiiPhilippines—INkanyamba Enkulu uHaiyan (ekwabizwa ngokuba nguYolanda kwiiPhilippines) iye yantlitha lo mmandla ngoNovemba 8, 2013, ibe iyeyona inkulu eye yabangela ukuba kudilike umhlaba.
NgoNovemba 13, 2013, iofisi yesebe yamaNgqina kaYehova kwiiPhilippines eseManila iye yachaza ukuba ayi-27 amaNgqina aye afa. Kuye kwatshabalala amakhaya amaNgqina angaphezu kwayi-100 kunye neendawo zokunqula ezintlanu.
IQumrhu Elilawulayo lamaNgqina kaYehova lenza amalungiselelo okunceda iindawo ezithwaxwe yintlekele likwikomkhulu eBrooklyn, eNew York. Njengenxalenye yala malungiselelo, iofisi yesebe kwiiPhilippines iye yenza umgudu wokuthumela ukutya, amanzi, amayeza nezinye izinto kwiindawo ezichaphazelekileyo. NgeCawa, ngoNovemba 10, kwakusele kuthunyelwe iimoto ezilishumi ezinezinto zokunceda, ibe kwathunyelwa ezingakumbi ngosuku olulandelayo.
Akukhange kudlule thuba lide lo mmandla untlithwe yinyikima enamandla eyayingo-Oktobha 15, 2013, neyabulala abantu abayi-218. Ingxelo zibonisa ukuba le nyikima yabulala amaNgqina kaYehova amathathu: elinye xa kwakudilika umhlaba, amabini awelwa zizindlu zawo. Le nyikima yayilandela INkanyamba uNari eyayintlithe eli lizwe ngo-Oktobha 12, 2013, ibulala ubuncinane abantu abayi-13.
IQumrhu Elilawulayo lamaNgqina kaYehova lisebenzisa imali yeminikelo eyenziwa ukuxhasa umsebenzi owenziwa ehlabathini lonke ukuze incede ngamaxesha entlekele. Eli Qumrhu likwajonga nendingeko ekhoyo yamavolontiya lize lisebenzise iofisi zesebe ezisehlabathini lonke ukuze lifumane abantu abawazi kakuhle umsebenzi ukuze bancede ngexesha lentlekele, ibe lisebenzisana namagunya asekuhlaleni namanye amajelo okunceda.
UDean Jacek, isithethi samaNgqina kaYehova kwiiPhilippines, wathi: “Kubuhlungu ukuva ngokufa kwabantu abaninzi kangaka ngenxa yeentlekele eziye zakho. Abantu abaye bachaphazeleka badinga ukuthuthuzelwa. Siza kuqhubeka sisenza konke okusemandleni ethu ukuze sincede abahlobo nabamelwane bethu.”
Fowunela:
UJ. R. Brown, Office of Public Information, tel. +1 718 560 5000
KwiiPhilippines: uDean Jacek, tel. +63 2 411 6090

robotstxt: allowed

filter: keep


text:
INXALENYE 3
Ukukhubeka—Xa ‘Sinesizathu Sokukhalaza’
“Omnye udade ebandleni wandityhola ngokuba imali yakhe. Nabanye ebandleni bayiva loo nto baza bathath’ icala. Ekugqibeleni, lo dade wandixelela ukuba uve izinto ezibonisa ukuba andinatyala. Nangona wacela uxolo, ndaziva ndingenakukwazi ukumxolela ngento andenze yona.”—ULinda.
NGABA ufana noLinda, owayekhubeke nyhani yinto awayenziwa ngomnye umKristu? Okubuhlungu kukuba, abanye baye baphazamiseka kakhulu zizinto ezenziwa ngabanye de oko kwachaphazela nezinto abazenzela uYehova. Ngaba kuye kwanjalo nakuwe?
Ngaba Ukho Umntu ‘Onokusahlula Eluthandweni LukaThixo’?
Kuyavunywa ukuba kusenokuba nzima kakhulu ukuxolela omnye umKristu osenzele intliziyo ebuhlungu. Kodwa kuyo yonke loo nto, amaKristu afanele athandane. (Yohane 13:34, 35) Ukuba soniwe ngomnye umKristu, ukuphoxeka nentlungu kunokusonakalisa.—INdumiso 55:12.
Ewe, iBhayibhile iyavuma ukuba ngamaxesha athile amaKristu asenokunikana ‘isizathu sokukhalaza.’ (Kolose 3:13) Sekunjalo, xa loo nto isenzeka kuthi, kusenokuba nzima ukumelana nayo. Ngaba ikho into enokusinceda? Khawuqwalasele le migaqo mithathu yeZibhalo:
UBawo wethu osezulwini wazi yonke into. UYehova uyakubona konke okwenzekayo, kuquka nayiphi na into engenabulungisa eyenziwa kuthi kunye neentlungu ezibangelwa koko. (Hebhere 4:13) Ngaphezu koko, uYehova uyavelana nathi xa sisentlungwini. (Isaya 63:9) Akasoze avumele ‘imbandezelo okanye inkxwaleko’ okanye nayiphi na enye into—nkqu nomkhonzi wakhe—ukuba ‘asahlule eluthandweni lwakhe.’ (Roma 8:35, 38, 39) Ngaba oku akubangeli ukuba nathi sibe njalo, singavumeli nanye into okanye umntu asahlule kuYehova?
Ukuxolela asikokuqwabaz’ iliso. Xa sibaxolela abo basonileyo, akuthethi kuthi sithi incinci, ilungile, siyayithethelela okanye asiyihoyanga into abasenze yona. Khumbula, uYehova akaze akholiswe sisono, kodwa uyasixolela xa kukho isizathu sokuxolela. (INdumiso 103:12, 13; Habhakuki 1:13) Xa esikhuthaza ukuba sibaxolele abanye, ufuna ukuba simxelise. ‘Akahlali ecaphukile ukusa kwixesha elingenammiselo.’—INdumiso 103:9; Mateyu 6:14.
Xa singafukami inzondo, siyazinceda. Njani? Khawube nalo mfanekiso-ngqondweni. Uchola ilitye, mhlawumbi elingekho nzima kangako, uze uliphakamise, wolule ingalo. Awunakuba nangxaki xa uliphakamisa ixesha nje elincinane. Kodwa kuza kwenzeka ntoni xa uzama ukuliphakamisa ixesha elidana? Ingalixesha elingakanani bethu—ingayimizuzu ethile? iyure? okanye ngaphezulu? Ngokuqinisekileyo ingalo yakho ingadinwa kakhulu! Ewe kona, ubunzima belitye abuzi kutshintsha. Kodwa emva kwexesha uliphakamisile, liya kukusinda. Kunjalo ke nangokuba nenzondo. Xa sisoloko sifukam’ ingqumbo—nangento encinane le—siyazigulisa. Ayimangalisi ke into yokuba uYehova esikhuthaza ukuba singafukami inzondo. Xa sitheth’ inyani, ukungafukami inzondo kuyingenelo kuthi.—IMizekeliso 11:17.
“Ndandisiva Ngathi UYehova Uthetha Nam”
Yintoni eyanceda uLinda akafukama nzondo ngenxa yento awayenziwa ngomnye umKristu? Enye yazo, wacamngca ngezizathu zokuxolela ezikwiZibhalo. (INdumiso 130:3, 4) Eyona nto yambangela ukuba angafukami nzondo kukwazi ukuba noYehova uya kusixolela. (Efese 4: 32–5:2) Xa echaza indlela awamchaphazela ngayo loo mazwi, uthi: “Ndandisiva ngathi uYehova uthetha nam.”
Ekuhambeni kwexesha, yaphela inzondo kuLinda. Wamxolela ngokukhululekileyo la dade, ibe sithetha nje loo dade ungumhlobo wakhe osenyongweni. ULinda uyaqhubeka ekhonza uYehova. Qiniseka ukuba uYehova ufuna wenjenjalo nawe.


text:
JULAYI 17, 2013
ECANADA
Izikhukhula Zibangele Kwadama EAlberta
NgoJuni 19, 2013, kwanetha izantyala-ntyala zemvula kwiphondo laseKhanada, iAlberta. Ngenxa yoko, kwasweleka abantu abane baza abangaphezu kwe-100 000 bafuduselwa kwezinye iindawo. AmaNgqina kaYehova ayi-298 aye afuduselwa kwezinye iindawo, nendibano eyayiza kuba seSaddledome, iholo eliseCalgary, eAlberta yatshintshelwa kolunye usuku. Kwidolophu yaseHigh River, izikhukhula zonakalisa amakhaya ayi-58 amaNgqina kaYehova kunye neHolo yoBukumkani. Ikomiti encedayo ngexesha lentlekele, enabazalwana bakule dolophu iye yanceda, kwaye ummeli weofisi yesebe yamaNgqina aseKhanada weza kuthuthuzela abo bathwaxwe yile ntlekele ngeZibhalo.
Fowunela:
UJ. R. Brown, Office of Public Information, tel. +1 718 560 5000
EKhanada: UMark Ruge, tel. +1 905 873 4100


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Ekugqibeleni uSolomon waqala ukuyakha indlu kaYehova+ eYerusalem kwiNtaba yaseMoriya,+ apho [uYehova] wabonakala khona kuDavide uyise,+ kwindawo awayilungisayo uDavide esandeni sikaOrnan+ umYebhusi.
2 Waqalisa ukwakha ngenyanga yesibini ngomhla wesibini, ngonyaka wesine wolawulo lwakhe.+
3 Oku uSolomon wakubeka njengesiseko sokwakha indlu kaTHIXO oyinyaniso, ubude ngokomlinganiselo weekubhite wangaphambili babuziikubhite ezingamashumi amathandathu, ububanzi buziikubhite ezingamashumi amabini.+
4 Iveranda+ eyayingaphambi kwecala elide yayiziikubhite ezingamashumi amabini ngaphambi kwecala elibanzi lendlu, ukuphakama kwayo kwakulikhulu elinamashumi amabini; wayaleka ngaphakathi ngegolide esulungekileyo.
5 Yaye indlu enkulu+ wayigubungela ngomthi wejunipha, waza wawugubungela ngegolide,+ wandula waleka phezu kwayo umthi wamasundu+ nemixokelelwane.+
6 Ngaphezu koko, waleka indlu ngamatye axabisekileyo ukuze ibe ntle;+ igolide+ yayiyigolide evela kwilizwe legolide.
7 Wahlabela mgama wagubungela indlu, imiqadi, imibundu neendonga zayo neengcango zayo ngegolide;+ waza wakrola iikherubhi ezindongeni.+
8 Wenza indlu yeYona Ngcwele,+ ubude bayo ngangobubanzi bendlu babuziikubhite ezingamashumi amabini, ububanzi bayo babuziikubhite ezingamashumi amabini;+ waza wayigubungela ngegolide entle engamakhulu amathandathu eetalente.
9 Ubunzima bezikhonkwane+ babuziishekele ezingamashumi amahlanu zegolide; yaye igumbi eliseluphahleni waligubungela ngegolide.
10 Waza endlwini yeYona Ngcwele wenza imifanekiso yeekherubhi ezimbini,+ wayaleka ngegolide.+
11 Amaphiko eekherubhi,+ ubude bawo babuziikubhite ezingamashumi amabini, elinye iphiko liziikubhite ezintlanu lifikelela eludongeni lwendlu, nelinye iphiko liziikubhite ezintlanu lifikelela kwiphiko lenye ikherubhi.+
12 Ke iphiko lekherubhi elizikubhite ezintlanu lalifikelela kudonga lwendlu, yaye elinye iphiko eliziikubhite ezintlanu lalihlangana nephiko lenye ikherubhi.+
13 Amaphiko ezo kherubhi oluleka iikubhite ezingamashumi amabini; zema ngeenyawo zikhangele ngaphakathi.
14 Ngaphezu koko, wenza ikhuselo+ ngomsonto oluhlaza+ nangoboya obudaywe bamfusa bubomvu nobomvu bungqombela nelaphu elicikizekileyo, wenza iikherubhi kuwo.+
15 Wandula wenza phambi kwendlu iintsika ezimbini,+ eziziikubhite ezingamashumi amathathu anesihlanu ubude, neengqukuva+ ezaziphezu kwayo nganye yazo zaziziikubhite ezintlanu.
16 Ngaphezu koko, wenza imixokelelwane+ yentsimbi yomqala waza wayibeka phezu kweentsika, wenza iirharnati ezilikhulu+ wazibeka kwimixokelelwane leyo.
17 Wazimisa iintsika ngaphambi kwetempile, enye yangasekunene enye yangasekhohlo, emva koko wathi igama leyasekunene nguYakin negama leyasekhohlo nguBhohazi.+
Yithumele
Yithumele
2 Kronike 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 16: UIsake Ufumana Umfazi Olungileyo
UYAYAZI na le ntombi ikulo mfanekiso? Igama layo nguRebheka. Yaye ihlangatyezwa nguIsake. Iza kuba ngumfazi wakhe. Yenzeka njani le nto?
Kaloku, uyise kaIsake uAbraham wayemfunela umfazi olungileyo unyana wakhe. Akazange afune uIsake atshate enye yeentombi zamaKanan, kuba aba bantu babenqula izithixo. Ngoko uAbraham wabiza umkhonzi wakhe waza wathi: ‘Ndifuna ubuyele kwizalamane zam kwaHaran uze umfumanele umfazi unyana wam uIsake.’
Kwangoko umkhonzi ka-Abraham wathabatha iinkamela zalishumi waza waqalisa olo hambo lude. Ekusondeleni kwakhe kwindawo ezazihlala kuyo izalamane zika-Abraham, wemisa ngasequleni. Kwakusekutshoneni kwelanga, ixesha lokuba amabhinqa esixeko aye kukha amanzi equleni. Ngoko umkhonzi ka-Abraham wathandaza kuYehova wathi: ‘Ngamana ibhinqa eliya kundikhelela amanzi liseze neenkamela ibe lilo olinyulayo njengomfazi kaIsake.’
Kungekudala weza kukha amanzi uRebheka. Xa umkhonzi wacela amanzi, wamkhelela. Wahamba ke waza wakha amanzi awaneleyo okuseza zonke iinkamela ezinxaniweyo. Yayingumsebenzi onzima lowo kuba iinkamela zisela amanzi amaninzi
Wathi uRebheka akugqiba ukwenza oku, umkhonzi ka-Abraham wabuza igama likayise. Wabuza nokuba angalalisa na kowabo. Wathi: ‘Ubawo nguBhetuweli, yaye sinayo indawo yokulala.’ Umkhonzi ka-Abraham wayesazi ukuba uBhetuweli wayengunyana womntakwaboAbraham uNahore. Ngoko waguqa ngamadolo waza wambulela uYehova ngokumkhokelela kwizalamane zika-Abraham.
Ngobo busuku umkhonzi ka-Abraham wamxelela uBhetuweli nomntakwaboRebheka uLabhan isizathu sokuza kwakhe. Bobabini bavuma ukuba uRebheka angahamba naye aze atshate noIsake. Wathini uRebheka xa wabuzwayo? Wathi, ‘Ewe,’ wavuma ukuhamba. Kanye ngengomso bathabatha iinkamela baza baqalisa uhambo olude ukubuyela kwaKanan.
Bafika xa kuhlwayo. URebheka wabona indoda ihambahamba emasimini. YayinguIsake. Wakuvuyela ukubona uRebheka. Unina uSara wayesandul’ ukufa nje kwiminyaka emithathu ngaphambili, yaye wayesebuhlungu ngenxa yale nto. Kodwa ngoku uIsake wamthanda kunene uRebheka, waza wonwaba kwakhona.
Imibuzo
- Ngubani le ndoda neli bhinqa likulo mfanekiso?
- Yintoni awayenzayo uAbraham ukuze afumanele unyana wakhe umfazi, yaye ngoba?
- Waphendulwa njani umthandazo womkhonzi ka-Abraham?
- Waphendula wathini uRebheka xa wayebuzwa ukuba uyafuna na ukutshata noIsake?
- Yintoni eyabangela ukuba uIsake aphinde onwabe?
Imibuzo eyongezelelekileyo
- Funda iGenesis 24:1-67.
Ziziphi iimpawu ezintle awazibonakalisayo uRebheka ekudibaneni kwakhe nomkhonzi ka-Abraham equleni? (Gen. 24:17-20; IMize. 31:17, 31)
Ilungiselelo elenziwa nguAbraham ngenxa kaIsake liwamisela wuphi umzekelo omhle amaKristu namhlanje? (Gen. 24:37, 38; 1 Kor. 7:39; 2 Kor. 6:14)
Kutheni simele siziphe ixesha lokucamngca, kanye njengokuba uIsake wenzayo? (Gen. 24:63; INdu. 77:12; Fil. 4:8)
Funda Okungakumbi
Iimpawu Ezintle ZikaRebheka
Khuphela lo mfanekiso uze usebenzise iBhayibhile yakho ufunde ezinye iindlela onokumxelisa ngazo uRebheka.
URebheka Wayefuna Ukuvuyisa UYehova
Simele senze ntoni xa sifuna ukufana noRebheka? Funda ibali lakhe uze uve ngaye.


text:
MEYI 22, 2015
EMEXICO
AmaNgqina KaYehova Ayekho Kowona Mboniso Weencwadi Mkhulu Kumazwe Athetha ISpanish
EMEXICO CITY—AmaNgqina KaYehova amkelwa ukuba abekho kumboniso weencwadi waseGuadalajara, owona mboniso weencwadi mkhulu kumazwe athetha iSpanish nongowesibini ngobukhulu ehlabathini. Esi siganeko sasibanjelwe eGuadalajara, eseMexico, ukususela ngoNovemba 29 ukuya kutsho ngoDisemba 7, 2014. Kweza abantu abangaphezu kwabayi-760 000.
Kwakukho iinkampani ezenza iincwadi ezimalunga neziyi-1 900 ezazisuka kumazwe ayi-44. Nawo ke amaNgqina KaYehova ayekho kwesi siganeko sibakho rhoqo, ebonisa iBhayibhile neencwadi ezisekelwe eBhayibhileni, iincwadi eziquka ezithetha ngeentsapho, ulutsha nabantwana.
UGamaliel Camarillo, osisithethi samaNgqina KaYehova eMexico, uthi, “Kwezo ntsuku zine, ngabantu abangaphezu kwabayi-10 000 abeza kubona izinto zethu ibe sahambisa iincwadi ezimalunga neziyi-29 000 mahala. Kodwa ke, injongo yethu asikokuhambisa iincwadi nje kuphela. Iimagazini neencwadi zethu zibalaselisa amacebiso eBhayibhile anceda izigidi zabantu suku ngalunye.”
Media Contact(s):
International: J. R. Brown, Office of Public Information, tel. +1 718 560 5000
Mexico: Gamaliel Camarillo, tel. +52 555 133 3048


text:
Hlala Usondele KuYehova
“Sondelani kuThixo, naye uya kusondela kuni.”—YAK. 4:8.
1, 2. (a) Ngawaphi “amacebo” kaSathana? (b) Yintoni eya kusinceda sihlale sisondele kuThixo?
UYEHOVA UTHIXO wasidala sanomnqweno wokusondela kuye. Ukanti, yena uSathana ufuna sicinge ukuba singaphila ngaphandle kukaYehova. Obu bubuvuvu obuye bakhuthazwa nguSathana kususela mhla wakhohlisa uEva kumyezo wase-Eden. (Gen. 3:4-6) Ukutyhubela imbali, abantu baye babukholelwa obu buvuvu.
2 Noko ke, thina asimele siwele kwakuloo mgibe. “Siyawazi amacebo akhe.” (2 Kor. 2:11) USathana usahlukanisa noYehova ngokuzama ukuba senze ukhetho oluphosakeleyo. Njengokuba inqaku elandulela eli liye labonisa, sinako ukwenza ukhetho olufanelekileyo ngokuphathelele umsebenzi, ukuzonwabisa, nemiba yentsapho. Eli nqaku, liza kusibonisa indlela esinokuhlala ngayo ‘sisondele kuThixo’ ngokuqinisekisa ukuba izinto ezifana neteknoloji, impilo, imali, nokuzingca sizigcina kwindawo efanelekileyo.—Yak. 4:8.
ITEKNOLOJI
3. Ziziphi iindlela ezahlukeneyo umntu anokuzisebenzisa ngayo kakuhle okanye kakubi izinto zeteknoloji?
3 Ehlabathini lonke, bayanda abantu abasebenzisa izixhobo ze-elektroniki. Xa zisetyenziswa kakuhle, ezi zixhobo zinokuba luncedo. Xa zisetyenziswa kakubi zinokusahlukanisa noBawo wethu wasezulwini. Cinga nje ngeekhompyutha. Eli phephancwadi ulifundayo libhalwe laza lapapashwa kusetyenziswa ikhompyutha. Ngekhompyutha senza uphando siphinde sinxibelelane nabanye ngoxa sinokuyisebenzisela ukuzihlaziya. Kwangaxeshanye, singazibhaqa sele singamakhoboka okusebenzisa ikhompyutha. Ngobuchule abantu bezibhengezo benza abantu bavakalelwe kukuba bamele babe nezixhobo zakutshanje. Omnye umfana wayefuna olunye uhlobo lwekhompyutha de ngokufihlakeleyo wathengisa enye kwizintso zakhe ukuze ayihlawulele. Obunjani ubuyatha bokungakwazi ukucinga!
4. Wenza ntoni omnye umKristu ukuze oyise umkhwa wokusebenzisa kakubi ikhompyutha?
4 Iye ibe mandundu ke le nto xa uxolela ukuncama ulwalamano onalo noYehova ngenxa nje yokusebenzisa kakubi ezi zixhobo. UJon, umKristu osele eza kuba neminyaka engama-30 uthi: “Ndiyazi ukuba iBhayibhile ithi ‘simele sizongele ixesha’ lokwenza ukuthanda kukaThixo. * Kodwa kunzima ukucima ikhompyutha.” UJon wayedla ngokusebenzisa ikhompyutha de kube sezinzulwini zobusuku. Uthi: “Kwakunzima ukuyicima nokuba sele ndidiniwe ngenxa yencoko nokubukela iividiyo—zimbi zazo zingafanelekanga.” Ukuze oyise lo mkhwa, walungiselela ukuba ikhompyutha yakhe izicime xa kufika ixesha lokulala.—Funda eyabase-Efese 5:15, 16.
5, 6. (a) Nguwuphi umsebenzi abanawo abazali ngokuphathelele abantwana babo? (b) Abazali banokuqinisekisa njani ukuba abantwana banxulumana nabantu abafanelekileyo?
5 Bazali animele nibalawule kwinto yonke abantwana benu, kodwa kufuneka niyijonge indlela abayisebenzisa ngayo ikhompyutha. Sanukubayeka babukele iiwebhsayithi ezingcolileyo okanye ezineedemon, ezinogonyamelo okanye banxulumane nabantu ababi kuba nje nifuna into eza kubalibazisa banganikhathazi. Ukuba niyabayeka, basenokugqiba ekubeni zifanelekile kuba naku ningakhathali. Njengabazali, ngumsebenzi wenu ukukhusela abantwana benu nabo bakwishumi elivisayo, kuyo nantoni na enokubahlukanisa noYehova. Nkqu nezilwanyana zizijula ijacu xa kukho into esongela abantwana bazo. Cinga nje into eyenziwa libhere xa kukho into esongela amathole alo!—Thelekisa uHoseya 13:8.
6 Nceda abantwana bazakhele ulwalamano oluhle namanye amaKristu angumzekelo aselula nakhulileyo. Ungalibali ukuba oyena mntu bafuna ukuchitha ixesha naye abantwana bakho nguwe! Ziphe ixesha lokuhleka nabo, elokudlala nelokusebenza kunye, ibe oko kuya kuninceda nonke ‘nisondele kuYehova. *
IMPILO
7. Kutheni sifuna ukuhlala siyimiqabaqa?
7 Yinto yamihla le ukubuzana kwabantu impilo. Oku kubangelwa yimeko engaphephekiyo esiphila kuyo. Ukugula kwangena kubo bonke abantu mhla uAdam noEva bavumela uSathana wabahlukanisa noYehova. Ukugula kuphumeza injongo kaSathana, kuba xa sigula kuba nzima ukukhonza uYehova. Naxa sifile asinakukwazi tu ukumkhonza. (INdu. 115:17) Ngoko ke, ngokwemvelo senza konke okusemandleni ukuze sihlale siyimiqabaqaba. * Simele sixhalabele nempilo-ntle yabazalwana noodadewethu.
8, 9. (a) Singakuphepha njani ukuzixhalabisa ngokugqithiseleyo ngempilo? (b) Kusinceda ngantoni ukuzabalazela ukuhlala sivuya?
8 Nakuba kunjalo, simele sikuphephe ukuzixhalabisa ngokugqithiseleyo ngempilo. Bambi banenzondelelo ekukhuthazeni iintlobo ezithile zokutya, zonyango okanye iimveliso emazisetyenziswe ukuphucula impilo nenkangeleko, kunokuba benjalo ngokushunyayelwa kweendaba ezilungileyo zoBukumkani bukaThixo. Basenokucinga ukuba banceda abanye xa besenjenjalo. Kodwa ke, asimele sisebenzise iindawo zokunqula ukuze sikhuthaze ezo mveliso ngaphambi nasemva kweentlanganiso. Kutheni singamele?
9 Injongo yokuhlanganisana kwethu kukuze sixubushe ngeBhayibhile nokuze sifumane uvuyo olusisiqhamo somoya oyingcwele kaThixo. (Gal. 5:22) Enoba aceliwe okanye akacelwanga, la macebiso anokusiphazamisa kwinjongo esizele yona baze abanye baphulukane novuyo. (Roma 14:17) Simele siyeke abanye bazenzele izigqibo ngendlela abafuna ukunyamekela ngayo impilo yabo. Enye into, akukho mntu ukwaziyo ukunyanga zonke izifo. Nezona ncutshe zoogqirha ziyaluphala, zigule zize zife ekugqibeleni. Ukuzixhalabisa ngokugqithiseleyo ngempilo yethu akunakusenza siphile ixesha elide. (Luka 12:25) Endaweni yoko, iBhayibhile ithi, “intliziyo evuyayo iyaphilisa.”—IMize. 17:22.
10. (a) Ziziphi iimpawu zobuhle azijongayo kuthi uYehova? (b) Yintoni esinokuyenza ukuze sinandiphe ubomi?
10 Ngokufanayo ke, intle into yokuba siyixhalabele inkangeleko yethu. Kodwa akuyomfuneko ukubila sisoma kuba sisilwa neempawu zokwaluphala. Ezi isenokuba ziimpawu zokuqola, isidima nobuhle bangaphakathi. Ngokomzekelo, iBhayibhile ithi: “Isithsaba sokuhomba zizimvi xa sifunyanwa endleleni yobulungisa.” (IMize. 16:31) Yileyo indlela asijonga ngayo uYehova, ngoko nathi simele sizijonge ngayo. (Funda eyoku-1 kaPetros 3:3, 4.) Ngaba bubulumko ukuzibeka emngciphekweni ngokungeyomfuneko ngokwenza utyando okanye unyango olunokuba yingozi kuba nje sifuna ubuhle? Kungakhathaliseki ukuba singakanani ngeminyaka nempilo yethu injani, eyona nto isenza sibe bahle ngokwenene ‘luvuyo lukaYehova.’ (Neh. 8:10) Impilo egqibeleleyo nokukhangeleka sibatsha zizinto esiya kuzifumana kwihlabathi elitsha kuphela. (Yob. 33:25; Isa. 33:24) De kube ngoko, simele senze ukhetho lobulumko yaye sibe nokholo kwizithembiso zikaYehova. Oko kuya kusinceda sihlale kwikhondo elifanelekileyo ngoxa sinandipha ubomi yaye singazixhalabisi ngokugqithiseleyo ngempilo.—1 Tim. 4:8.
IMALI
11. Imali inokusahlukanisa njani noYehova?
11 Akukho nto iphosakeleyo ngokuba nemali, okanye ukuba neshishini. (INtshu. 7:12; Luka 19:12, 13) Kodwa “ukuthanda imali” kuya kusahlukanisa nakanjani noYehova. (1 Tim. 6:9, 10) “Ixhala lale nkqubo,” ibinzana elithetha ukuzixhalabisa ngokugqithiseleyo ngezinto esizifunayo, linokusahlukanisa noYehova. Nawo ke ‘amandla akhohlisayo obutyebi,’ anokusikhohlisa size sicinge ukuba imali izisa uvuyo nonqabiseko. (Mat. 13:22) UYesu watsho kwacaca ukuba “akukho bani” unokukwazi ukukhonza uThixo nobutyebi.—Mat. 6:24.
12. Ziziphi iindlela zokuzenzela imali ezingumgibe namhlanje ibe sinokuziphepha njani?
12 Ukuba sicinga ukuba imali yeyona nto ibalulekileyo, sisenokulingelwa ekwenzeni okuphosakeleyo. (IMize. 28:20) Kukho abaye banqwenela ukuba nemali eninzi de bathenga amatikiti eloto. Bambi abazalwana benza amashishini aza kubangenisela imali ngokukhawuleza, de bathembise abanye ebandleni ukuba nabo banokuzenzela imali. Abanye abazalwana baye baboleka imali yeshishini kumalungu ebandla, bewathembisa ngenzala eninzi. Ungavumeli ukunyoluka kukwenze ixhoba lale nkohliso. Sebenzisa ingqiqo. Ukuba uthenjiswa ngemali eninzi nengaqhelekanga, maninzi amathuba okuba ungayifumani.
13. UYehova ufuna siyijonge njani imali?
13 Xa sifuna kuqala “ubukumkani nobulungisa bakhe,” uYehova uyayisikelela imigudu esiyenzayo ukuze sifumane izinto esizisweleyo. (Mat. 6:33; Efe. 4:28) Akanamdla wokuba sozele xa sikwiintlanganiso ngenxa yokudinwa okanye sithi sihleli nje kuzo sibe sixhalabele imali. Abaninzi namhlanje bacinga ukuba bamele bazibhokoxe ekwenzeni imali ukuze babe nekamva elinqabisekileyo baze baphile tofotofo kamva. Badla ngokukhuthaza nabantwana babo ukuba basukele elo khondo lokuthanda izinto. UYesu wabonisa ukuba le yindlela yokucinga engekho ngqiqweni. (Funda uLuka 12:15-21.) Oku kusikhumbuza ngoGehazi, owacinga ukuba angathi ngoxa ebawa aphinde abe nolwalamano oluhle noYehova.—2 Kum. 5:20-27.
14, 15. Kutheni ingebobulumko nje ukucinga ukuba imali inokusikhusela? Yenza umzekelo.
14 Kukho iinkozi eziye zafa ngenxa yokungafuni kuncama iintlanzi ngoxa kunzima ukundiza nazo. Kunokuba njalo nakumKristu ozabalazela ukuba sisityebi. Echaza oku omnye umdala ogama linguAlex uthi: “Ndingumntu othanda ukonga kakhulu. Ukuba ndithe xa ndigalela ishampu ndaya ngamandla, ndiye ndiphinde ndiyibuyisele ebhotileni.” Sekunjalo uAlex wabanjwa ngumgibe wokufuna ukuzenzela imali eninzi, ecinga ukuba oko kuza kumnceda akhawuleze ayeke ukuphangela aze abe nguvulindlela. Wathi phithi kukufunda ngeendlela ezahlukeneyo zokwenza imali. Wasebenzisa imali anayo neyemboleko ethenga izabelo ekwakusithiwa ziza kukhawuleza zikhule zenze inzuzo enkulu ziingcali zemali. Eyona nto yenzekayo kukuba zasuka zawa ngokukhawuleza. UAlex uthi: “Ndandizimisele ngokwenene ukubuyisa imali yam. Ndagqiba ekubeni ndikhe ndinyamezele de ezo zabelo ziphinde zikhule.”
15 Kwaqengqeleka iinyanga uAlex engakwazi kucinga ngenye into ngaphandle kwezo zabelo. Wayengasakwazi ukwenza inkonzo kaYehova, wabe engakwazi nokulala. Sekunjalo, ezo zabelo azizange ziphinde zikhule. UAlex waphulukana nemali yakhe kwaza kwanyanzeleka ukuba athengise umzi wakhe. Uthi: “Intsapho yam ndayifaka kwintlungu engathethekiyo.” Kodwa wafunda isifundo esibalulekileyo. Uthi: “Ngoku ndiyazi ukuba nabani na obeka ithemba lakhe kule nkqubo kaSathana uya kudana.” (IMize. 11:28) Enyanisweni, ukuba sithembela kwimali esinayo, esiyityalileyo okanye kwizakhono esinazo zokwenza imali zale nkqubo yezinto oko kuthetha ukuba sithembele “kuthixo wale nkqubo,” uSathana. (2 Kor. 4:4; 1 Tim. 6:17) Ukususela ngoko, uAlex watshintsha waphila ubomi obulula ‘ngenxa yeendaba ezilungileyo.’ Into aya kukuxelela yona kukuba ukwenjenjalo kuye kwabanceda bonwaba nentsapho yakhe baza basondela ngakumbi kuYehova.—Funda uMarko 10:29, 30.
UKUZINGCA
16. Ukuzingca ngenxa yokuba nelunda kwahluka njani ekuzingceni ngokuziphakamisa?
16 Akukho nto iphosakeleyo ngokuzingca ngenxa yokuba unelunda. Ngokomzekelo, simele sizingce ngokuba ngamaNgqina kaYehova. (Yer. 9:24) Xa sinelunda sitsho senze izigqibo ezifanelekileyo zokubambelela kwimilinganiselo ephakamileyo kaThixo. Kodwa simele silumke singazingci ngokuziphakamisa kuba oko kuya kusahlukanisa noYehova.—INdu. 138:6; Roma 12:3.
17, 18. (a) Chaza imizekelo eseBhayibhileni yabantu ababethobekile nababenekratshi. (b) Yintoni awayenzayo omnye umzalwana ukuze ikratshi lingamahlukanisi noYehova?
17 EBhayibhileni sifumana imizekelo yabantu ababenekratshi neyabo babethobekile. UKumkani uDavide wazithoba elindele ukukhokelwa nguYehova, ibe wasikelelwa ngoko. (INdu. 131:1-3) Ukanti uYehova wamthoba ukumkani uNebhukadenetsare noBheleshatsare ababenekratshi. (Dan. 4:30-37; 5:22-30) Namhlanje, zininzi izinto ezenzekayo nezibangela kube nzima ukuthobela. URyan, isicaka solungiselelo esineminyaka engama-32 safudukela kwibandla elitsha. Uthi: “Ndandilindele ukunconyelwa ndibe ngumdala ngokukhawuleza, kodwa unyaka waphela kungenzeki oko.” Ngaba wayeza kukhubeka abe nomsindo atyhole abadala ngelithi abamhloneli? Ngaba wayeza kuyeka ukuya kwiintlanganiso, avumele ikratshi limahlukanise noYehova nabantu bakhe? Wawuya kuthini wena?
18 URyan uthi “Ndafunda zonke iimpapasho ezithetha ngolindelo olubanjezelweyo. Ndaqonda ukuba ndimele ndifunde ukuthobeka ndize ndibe nomonde. Kwafuneka ndivumele uYehova andiqeqeshe.” (IMize. 13:12) URyan waqalisa ukucinga ngokunceda abanye ebandleni nabanye abantu entsimini. Ngokukhawuleza waqhuba izifundo zeBhayibhile ezinenkqubela. Uthi: “Xa ndamiselwa njengomdala emva konyaka onesiqingatha, ndandingasakulindelanga oko. Kaloku ndandingasacingi ngayo loo nto kuba ndandixakeke bubulungiseleli.”—Funda iNdumiso 37:3, 4.
NAMATHELA KUYEHOVA!
19, 20. (a) Sinokuqiniseka njani ukuba izinto zamihla le azisahlukanisi noYehova? (b) Yiyiphi imizekelo esinokuyixelisa yabantu abahlala besondele kuYehova?
19 Zonke izinto esixubushe ngazo kweli nqaku nakwelandulelayo zinendawo yazo kubomi bethu. Siyazingca ngokuba ngabakhonzi bakaYehova. Ukonwaba nokuba sempilweni zezinye kwizipho ezimangalisayo esiziphiwe nguYehova. Yinyaniso ukuba umsebenzi wengqesho nemali zizinto ezinokusinceda sinyamekele iintswelo zethu. Siyazi nokuba ukuzonwabisa kunokusihlaziya yaye iteknoloji inokuba luncedo. Kodwa ukusukelana nezi zinto ngokugqithiseleyo nangexesha eliphosakeleyo, de zingqubane nonqulo lwethu kunokusahlukanisa noYehova.
Masingavumeli nantoni na isahlukanise noYehova!
20 Kakade ke, yiloo nto kanye efunwa nguSathana. Kodwa, unokuyithintela le ntlekele kwintsapho yakho! (IMize. 22:3) Sondela kuYehova uze unamathele kuye. EBhayibhileni sinemizekelo emininzi yabantu esinokubaxelisa. UEnoki noNowa ‘bahamba noThixo oyinyaniso.’ (Gen. 5:22; 6:9) UMoses “waqhubeka eqinile ngokungathi uyambona Lowo ungabonakaliyo.” (Heb. 11:27) UYesu waqhubeka exhaswa nguThixo kuba wayesoloko esenza okukholekileyo kuYise. (Yoh. 8:29) Ngamana singayixelisa le mizekelo. “Hlalani ninemihlali. Thandazani ngokungapheziyo. Ezintweni zonke bulelani.” (1 Tes. 5:16-18) Masingavumeli nantoni na isahlukanise noYehova!
^ isiqe. 4 Amanye amagama atshintshiwe.
^ isiqe. 6 Funda inqaku elithi, “Indlela Yokukhulisa Abantwana Abaqeqesheke Kakuhle” kuVukani! kaOktobha 2011
^ isiqe. 7 Funda umxholo othi “Izinto Ezintlanu Ezinokukunceda Ube Sempilweni” kuVukani! kaMatshi 2011.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Wahlabela mgama uYehova ethetha kuMoses, esithi:
2 “Thabatha uAron kunye noonyana bakhe+ nezambatho+ neoli yokuthambisa+ nenkunzi yenkomo yomnikelo+ wesono neenkunzi zegusha ezimbini nengobozi yamaqebengwana angenagwele,+
3 uyihlanganisele yonke indibano+ emnyango wentente yokuhlangana.”+
4 Wenza uMoses kanye njengoko uYehova wayemyalele ngako, wayihlanganisela indibano emnyango+ wentente yokuhlangana.
5 Wathi ke uMoses kwindibano leyo: “Yiyo le into anikele umyalelo ngayo uYehova ukuba yenziwe.”+
6 Ngoko uMoses wamsondeza uAron noonyana bakhe waza wabahlamba+ ngamanzi.+
7 Emva koko wamnxibisa umwunduzo,+ wambhinqisa umbhinqo,+ wamambesa nesambatho esingenamikhono,+ wamnxibisa iefodi+ waza wambhinqisa umbhinqo+ we-efodi, wayibopha ntshi ngawo.
8 Wandula ke wamfaka ubengo+ waza elubengweni olo wafaka iUrim neTumim.+
9 Wamfaka unkontsho+ entloko waza elunkontshweni olo ngaphambili wabeka ipleyiti ekhazimlayo yegolide, engumqondiso ongcwele wokuzinikela,+ kanye njengoko uYehova wamyalelayo uMoses.
10 Waza uMoses wathabatha ioli yokuthambisa, wawuthambisa umnquba+ kunye neento zonke ezikuwo, wazingcwalisa.
11 Emva koko watshiza ngenxalenye yayo esibingelelweni izihlandlo ezisixhenxe waza wasithambisa isibingelelo+ nempahla yaso yonke nesitya nesiphatho saso ukuze zingcwaliswe.
12 Ekugqibeleni wagalela inxalenye yeoli yokuthambisa kuAron entloko, wamthambisa ukuze angcwaliswe.+
13 Wabasondeza ke uMoses oonyana baka-Aron,+ wabambesa imiwunduzo, wababhinqisa umbhinqo,+ wabathandela ngesigqubuthelo sentloko,+ kanye njengoko uYehova wamyalelayo uMoses.
14 Wandula wasondeza inkunzi yenkomo+ yomnikelo wesono waza uAron noonyana bakhe babeka izandla zabo phezu kwentloko+ yenkunzi yenkomo leyo yomnikelo wesono.
15 Waza uMoses wayixhela,+ wathabatha igazi+ walidyobha ngomnwe wakhe wajikeleza iimpondo zesibingelelo, wasisulungekisa isibingelelo eso esonweni, yona inxalenye eseleyo yegazi wayigalela esisekweni sesibingelelo, wasingcwalisa ukuze acamagushele+ kuso.
16 Emva koko wawathabatha onke amanqatha asemathunjini nomhlehlo wesibindi nezintso zombini nenqatha lazo waza waqhumisela ngazo uMoses esibingelelweni.+
17 Ke inkunzi yenkomo nesikhumba sayo nenyama yayo nomswane wayo wazitshisa ngomlilo ngaphandle kwenkampu,+ kanye njengoko uYehova wamyalelayo uMoses.
18 Wayisondeza inkunzi yegusha yomnikelo otshiswayo, wandula uAron noonyana bakhe babeka izandla zabo phezu kwentloko yenkunzi yegusha leyo.+
19 Emva koko uMoses wayixhela waza walifefa igazi wajikeleza isibingelelo.+
20 Wayinqunqa uMoses inkunzi yegusha ngokwamalungu ayo,+ waza waqhumisela ngentloko namalungu namanqatha.
21 Wawahlamba amathumbu namanqina ngamanzi, waza uMoses waqhumisela ngenkunzi yegusha iphela esibingelelweni.+ Ngumnikelo otshiswayo lowo onevumba elithozamisayo.+ Ngumnikelo wasemlilweni lowo kuYehova, kanye njengoko uYehova wamyalelayo uMoses.
22 Wandula ke wasondeza inkunzi yegusha yesibini, inkunzi yegusha yokumiselwa,+ waza uAron noonyana bakhe babeka izandla zabo phezu kwentloko yenkunzi yegusha leyo.
23 Emva koko uMoses wayixhela waza wathabatha inxalenye yegazi layo, waliqaba endlebeni yasekunene ka-Aron nakusithupha wesandla sakhe sasekunene nakubhontsi wonyawo lwakhe lwasekunene.+
24 UMoses wasondeza oonyana baka-Aron, waqaba inxalenye yegazi endlebeni yabo yasekunene nakusithupha wesandla sabo sasekunene nakubhontsi wonyawo lwabo lwasekunene; lona igazi eliseleyo walifefa uMoses wajikeleza isibingelelo.+
25 Wandula ke wathabatha inqatha nomsila otyebileyo namanqatha onke asemathunjini,+ nomhlehlo wesibindi nezintso zombini nenqatha lazo nomlenze wasekunene.+
26 Yaye engobozini yamaqebengwana angenagwele eyayiphambi koYehova wathabatha iqebengwana elibusazinge+ elingenagwele lalinye neqebengwana elibusazinge lesonka esineoli+ lalinye nesonka esisicaba sasinye.+ Waza wazibeka phezu kwamanqatha nomlenze wasekunene.
27 Emva koko wazibeka ezo zinto entendeni ka-Aron nasentendeni yoonyana bakhe waza wazitshangatshangisa zaba ngumnikelo otshangatshangiswayo phambi koYehova.+
28 Uphindile uMoses wazithabatha entendeni yabo waza waqhumisela ngazo esibingelelweni phezu komnikelo otshiswayo.+ Zaba ngumbingelelo wokumiselwa+ wevumba elithozamisayo.+ Yaba ngumnikelo wasemlilweni kuYehova lowo.+
29 Wayithabatha uMoses incum+ wayitshangatshangisa yaba ngumnikelo otshangatshangiswayo phambi koYehova.+ Yaba sisahlulo+ sikaMoses eso kwinkunzi yegusha leyo yomiselo, kanye njengoko uYehova wamyalelayo uMoses.
30 Emva koko uMoses wathabatha intwana yeoli yokuthambisa+ nentwana yegazi elaliphezu kwesibingelelo waza watshiza ngalo uAron nezambatho zakhe noonyana bakhe nezambatho zoonyana bakhe abakunye naye. Ngaloo ndlela wamngcwalisa+ uAron nezambatho zakhe noonyana bakhe nezambatho zoonyana bakhe+ abakunye naye.
31 Wathi uMoses kuAron noonyana bakhe: “Yiphekeni+ inyama emnyango wentente yokuhlangana, niyidle+ khona apho nesonka esisengobozini yomiselo, kanye njengoko ndayalelwayo, kwathiwa, ‘UAron noonyana bakhe boyidla.’
32 Okuseleyo enyameni nasesonkeni nokutshisa ngomlilo.+
33 Yaye nize ningaphumi emnyango wentente yokuhlangana imihla esixhenxe,+ kude kube ngumhla wokuzaliseka kwemihla yokumiselwa kwenu, kuba kuya kuthabatha imihla esixhenxe ukumiselwa kwenu.+
34 Kanye njengoko kwenziwe ngako namhlanje, uYehova uyalele ukuba kwenziwe njalo ukunicamagushela.+
35 Nohlala emnyango wentente yokuhlangana imini nobusuku imihla esixhenxe,+ niyigcine imbopheleleko yenu kuYehova,+ ukuze ningafi; kuba ndiyalelwe ngaloo ndlela.”
36 Wazenza uAron noonyana bakhe zonke izinto awaziyalelayo uYehova ngoMoses.
Yithumele
Yithumele
Levitikus 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AmaNgqina KaYehova Afundisa Abazali Nabantwana Ukuba Bazikhusele Ekuxhatshazweni Ngokwesondo
IBhayibhile iyalela abazali ukuba babathande, babakhokele, babakhusele futhi babajonge njengezipho ezivela kuThixo abantwana babo. (INdumiso 127:3; IMizekeliso 1:8; Efese 6:1-4) Enye kwizinto ezininzi abanokubakhusela kuzo kukuxhatshazwa ngokwesondo.
Kangangamashumi eminyaka, amaNgqina KaYehova aye apapasha aza asasaza inkcazelo ekhuthaza ulwalamano oluhle kwiintsapho. Akwavelise noncwadi olunceda abazali bakhusele abantwana babo ekuxhatshazweni ngokwesondo nolukwafundisa abantwana ngalo mba. Olu ludwe lulandelayo ngumzekelo wenkcazelo enolwalathiso kule nkalo. Phawula ukuba zingaphi iikopi neelwimi amanqaku apapashwe ngazo. *
Umxholo: Incest—The Hidden Crime
Imagazini: UVukani! wesiNgesi kaFebruwari 8, 1981
Iikopi: 7 800 000
Iilwimi: 34
-
Umxholo: Help for the Victims of Incest
Imagazini: IMboniselo yesiNgesi kaOktobha 1, 1983
Iikopi: 10 050 000
Iilwimi: 102
-
Imixholo: Child Molesting—Every Mother’s Nightmare; Child Molesting—‘Who Would Do a Thing Like That?’; Child Molesting—You Can Protect Your Child
Imagazini: UVukani! wesiNgesi kaJanuwari 22, 1985
Iikopi: 9 800 000
Iilwimi: 54
-
Imixholo: Amaxhoba Amsulwa Angabantwana Abaxhatshazwayo; Amanxeba Afihlakeleyo Abantwana Abaxhatshazwayo
Imagazini: UVukani! kaOktobha 8, 1991
Iikopi: 12 980 000
Iilwimi: 64
-
Imixholo: Umntwana Wakho Usengozini!; Sinokubakhusela Njani Abantwana Bethu?; Uthintelo Ekhayeni
Imagazini: UVukani! kaOktobha 8, 1993
Iikopi: 13 240 000
Iilwimi: 67
-
Umxholo: Khusela Abantwana Bakho
Ividiyo: Ividiyo yokucebisa uwonke-wonke, eyapapashwa ngo-2002
Iilwimi: 2
-
Umxholo: Indlela Awakhuselwa Ngayo UYesu
Incwadi: Isahluko 32 sencwadi ethi, Funda KuMfundisi Omkhulu, eyapapashwa ngo-2003
Iikopi: 39 746 022
Iilwimi: 141
-
Imixholo: Ingozi Exhalabisa Abazali; Indlela Onokubakhusela Ngayo Abantwana Bakho; Khusela Intsapho Yakho
Imagazini: UVukani! kaOktobha 2007
Iikopi: 34 267 000
Iilwimi: 81
-
Imixholo: Ndinokuzikhusela Njani Kubantu Abaxhaphaza Abantwana Ngokwesini?; Imibuzo Ebuzwa Ngabazali: Ngaba Ndifanele Ndithethe Nomntwana Wam Ngesini?
Incwadi: Isahluko 32 nesihlomelo sencwadi ethi, Imibuzo Yabantu Abaselula—Iimpendulo Eziluncedo, Umqulu 1, yapapashwa ngo-2011
Iikopi: 18 381 635
Iilwimi: 65
-
Umxholo: Abazali Bangabafundisa Njani Abantwana Babo Ngesini?
Umthombo: Iwebhsayithi ethi jw.org; inqaku elapapashwa ngoSeptemba 5, 2013
Iilwimi: 64
-
AmaNgqina KaYehova aza kuqhubeka efundisa abazali nabantwana babo ukuze baphephe iingozi ezibangelwa ngabantu abaxhaphaza ngokwesondo.
^ isiqe. 3 Le mihla ibonisiweyo yeyoncwadi lwesiNgesi.
Funda Okungakumbi
Ukuphumeza Imbopheleleko Yokuba Ngumzali
Unokubanceda njani abantwana bakho bajongane neengxaki zokuziphatha zale mihla?


text:
INQAKU ELINGUMXHOLO | KUTHENI IZINTO EZIBUHLUNGU ZISEHLELA ABANTU ABALUNGILEYO?
Oko UThixo Aza Kukwenza Ngobubi
IBhayibhile isixelela oko kuza kwenziwa nguYehova noNyana wakhe, uYesu Kristu ngokubandezeleka okubangelwe nguSathana uMtyholi. IBhayibhile ithi: “Wabonakaliselwa le njongo uNyana kaThixo [uYesu], yokuba ayichithe imisebenzi kaMtyholi.” (1 Yohane 3:8) Le nkqubo yezinto isekelwe ekunyolukeni, ebubini nakwizinto ezingekho-sikweni ezenzekayo, iza kupheliswa. UYesu Kristu uthembisa ukuba “umlawuli weli hlabathi” uSathana uMtyholi “uza kuphoselwa phandle.” (Yohane 12:31) Xa ingasekho impembelelo kaSathana, kuya kubakho ihlabathi elitsha elinobulungisa, yaye lo mhlaba uya kuba yindawo enoxolo.—2 Petros 3:13.
Kuza kwenzeka ntoni kwabo bangavumiyo ukutshintsha iindlela zabo, abafuna ukwenza okubi? Khawuve ukuba esi sithembiso sikuchaza njani oku: Kuphela ‘ngabathe tye abaya kuhlala emhlabeni, nabangenakusoleka baya kusala kuwo. Bona ke abangendawo, baya kunqunyulwa emhlabeni; ke wona amaqhophololo, aya kuncothulwa kuwo.’ (IMizekeliso 2:21, 22) Iya kube ingasekho impembelelo yabantu abangendawo. Phantsi kwezi meko zoxolo, abantu abathobelayo baya kukhululeka kwilifa lokungafezeki.—Roma 6:17, 18; 8:21.
UThixo uza kubuphelisa njani ububi kwelo hlabathi litsha? Oko akazukwenza ngokuyekisa ilungelo lokuzikhethela nangokwenza abantu benze loo nto ayifunayo. Kunoko, uza kufundisa abantu abathobekileyo iindlela zakhe, aze abancede bohlukane neengcinga kwakunye nezenzo ezimdaka.
UThixo uza kususa konke ukubandezeleka
Yintoni eza kwenziwa nguThixo ngeentlekele ezingabonwa kwangaphambili? Uthembise ukuba uBukumkani bakhe buza kulawula emhlabeni. UThixo ukhethe uKumkani oza kulawula uBukumkani bakhe uYesu Kristu, yena ke unamandla okuphelisa ukugula. (Mateyu 14:14) UYesu ukwanawo namandla okulawula indalo. (Marko 4:35-41) Ngenxa yoko, kuya kuphela ukubandezeleka okubangelwa “lixesha nasisihlo esingenakubonwa kwangaphambili.” (INtshumayeli 9:11) Xa kulawula uKristu, akho ntlekele iya kwehlela abantu.—IMizekeliso 1:33.
Kuthekani ngezigidi zabantu abamsulwa abaye bafa kabuhlungu? Ngaphambi kokuvusa umhlobo wakhe uLazaro, uYesu wathi: “Ndim uvuko nobomi.” (Yohane 11:25) Ewe uYesu unamandla okuvusa okanye abuyisele ebomini abo baye bafa!
Ukuba uyavumelana nale ngcamango yokuphila kwihlabathi ekungasayi kwenzeka izinto ezimbi kubantu abalungileyo, kutheni ungazenzeli usukelo lokufunda ngakumbi ngoThixo oyinyaniso nangenjongo yakhe eBhayibhileni? AmaNgqina kaYehova akwindawo ohlala kuyo angakuvuyela ukukunceda ufumane olo lwazi. Sikumema ngokufudumeleyo ukuba uqhagamshelane nawo okanye ubhalele abapapashi bale magazini.


text:
Ngaba ‘Uyabulondoloza Ubulumko Bobuqili’?
NGOKUTSHO kwelinye ibali, kukho inkwenkwana eyayihlala kwidolophana esemagqagaleni, bengathathi ntweni kowayo. Abantu bale dolophana babethanda ukuyihleka, becinga ukuba azithanga dadobawo apha kuyo. Xa kufike iindwendwe, abanye abantu bale dolophana babehlekisa ngayo phambi kwabahlobo babo. Babeye bakhuphe iingqekembe zemali ezimbini bayibonise, enkulu yayiyeyesilivere kwaye encinane iyeyegolide kwaye inexabiso eliliphinda kabini elengqekembe yesilivere. Babeye bathi: “Khetha, ufun’ eyiphi?” Unkabi ke wayeye akhethe eyesilivere aze aphel’ emehlweni.
Ngaminazana ithile, olunye undwendwe lwayibuza le nkwenkwana, “Uyazi phofu ukuba ingqekembe yegolide inexabiso eliphezulu kunale yesilivere?” Unkabi wancuma yedwa waza wathi, “Ewe, ndiyazi.” Undwendwe lwabuza, “Kutheni ke uthatha eyesilivere? Kaloku xa uthatha eyegolide, uza kufumana imali ephindwe kabini!” Le nkwenkwana yathi, “Kodwa ukuba ndithatha eyegolide, abantu baza kuyeka ukudlala nam. Uyazi phofu ukuba zingaphi iingqekembe zesilivere endiziqokeleleyo?” Le nkwenkwana kuthethwa ngayo kweli bali yayinento enokubanceda abantu abadala—ukukwazi ukusebenzisa ubulumko.
IBhayibhile ithi: “Londoloza ubulumko bobuqili [ukukwazi ukusebenzisa ubulumko] namandla okucinga, ngaloo ndlela uya kuhamba ngonqabiseko endleleni yakho, nonyawo lwakho aluyi kubetheka kuyo nantoni na.” (IMize. 3:21, 23) Ngoko ukwazi ukuba yintoni “ubulumko bobuqili” nendlela yokubusebenzisa kunento yokwenza nokhuseleko lwethu. Kusinceda singonakalisi ubuhlobo bethu noYehova, “nonyawo” lwethu luzinze.
BUYINTONI KE?
Ukusebenzisa ubulumko kwahlukile ekubeni nolwazi nokuqonda. Umntu onolwazi sukube eqokelele inkcazelo okanye izibakala. Oqondayo yena sukube esazi indlela izinto ezinxibelelana ngayo. Isilumko ngumntu odibanisa into ayaziyo kunye nayiqondayo aze azisebenzise.
Ngokomzekelo, umntu unokukhawuleza akwazi ukuziqonda izinto azifunda kwincwadi ethi Yintoni Ngokwenene Efundiswa YiBhayibhile? Unokuphendula ngendlela echanileyo xa eqhutyelwa isifundo. Unokuqalisa ukuya kwiintlanganiso zebandla kwaye agqabaze kamnandi. Zonke ezi zinto zibonisa ukuba wenza inkqubela, kodwa ngaba zithetha ukuba unobulumko? Kusenokuba akunjalo. Kusenokwenzeka ukuba ungumntu okrelekrele indalo. Kodwa ke, uba sisilumko xa eyisebenzisa inyaniso, elusebenzisa ngendlela eyiyo ulwazi nokuqonda akufumeneyo. Xa izigqibo azenzayo ziphumelela, yaye zibonisa ukuba uye wacinga ngaphambi kokwenza, kuye kucace ukuba uyakwazi ukusebenzisa ubulumko.
KuMateyu 7:24-27 siva ngamadoda amabini awazakhela izindlu. Enye yala madoda kuthiwa ‘iyingqondi.’ Icinga ngento eyayinokwenzeka, yakha indlu yayo phezu kolwalwa. Yayikwazi ukubona into ingekenzeki ize ithathe amanyathelo. Ayizange icinge ukuba kuza kubiza imali encinci kwaye kukhawuleze ukwakha indlu yayo phezu kwentlabathi. Yayisisilumko kuba yacinga ngemiphumo yexesha elide eyayinokubangelwa zizenzo zayo. Kwathi kwakugaleleka imvula, indlu yayo yakhuseleka. Nanku ke umbuzo, Sinokwenza njani ukuze sifumane ubulumko kwaye sibulondoloze?
NDINOKUBUFUMANA NJANI?
Okokuqala, phawula ukuba uMika 6:9 uthi: “Umntu onobulumko bobuqili uya kuloyika igama [likaThixo].” Ukoyika igama likaYehova kuthetha ukumhlonela. Kuthetha ukuhlonela ngokunzulu oko igama lakhe likumelayo, kuquka nemilinganiselo yakhe. Ukuze uhlonele umntu, kufuneka wazi indlela acinga ngayo. Emva koko unokumthemba uze ufunde kuye, uxelise izenzo zakhe eziye zamenza waphumelela. Ukuba sisoloko sicinga ngendlela izenzo zethu eziya kumphatha ngayo uYehova, kwaye sicinga ngemilinganiselo yakhe xa sisenza izigqibo, siyabusebenzisa ubulumko.
Okwesibini, iMizekeliso 18:1 ithi: “Ozahlulayo uya kufuna ulangazelelo lwakhe lokuzingca; uya kuphambuka kubo bonke ubulumko bobuqili.” Ukuba asilumkanga, sinokuchasela kuYehova nakubantu bakhe. Ukuze singazahluli, kufuneka sichithe ixesha nabantu abaloyikayo igama lakhe nabayihlonelayo imilinganiselo yakhe. Kufuneka siye ngokoqobo kwiHolo yoBukumkani xa sikwazi, sinxulumane nebandla lamaKristu. Xa sikwiintlanganiso, kufuneka sizivule iingqondo neentliziyo zethu kwaye sivumele izinto ezithethwayo ukuba zisitshintshe.
Ukongezelela koko, ukuba siyayiphalaza imbilini yethu kuYehova xa sithandaza, siya kusondela kuye. (IMize. 3:5, 6) Ukuba sivula iingqondo neentliziyo zethu xa sifunda iBhayibhile neencwadi esizilungiselelwe yintlangano kaYehova, sitsho sibone ukuba uya kuba yintoni umphumo wezenzo zethu, size sithathe amanyathelo afanelekileyo. Kufuneka sivule iintliziyo zethu naxa sicetyiswa ngabazalwana abaqolileyo. (IMize. 19:20) Xa sisenjenjalo, siya kufumana ubulumko obungakumbi kunokuba ‘siphambuke kubo bonke ubulumko bobuqili.’
BUZA KUYINCEDA NJANI INTSAPHO YAM?
Ukusebenzisa ubulumko kunokuzilondoloza iintsapho. Ngokomzekelo, iBhayibhile ibongoza umfazi ukuba abe “nentlonelo enzulu” ngomyeni wakhe. (Efe. 5:33) Unokwenza njani umyeni ukuze ahlonelwe ngale ndlela? Ukuba uyifuna ngenkani okanye ungqwabalala, iya kuba yeyomzuzwana. Inkosikazi yakhe inokumhlonela ngolo hlotyana ke xa ekho. Kodwa ngaba iya kumhlonela na xa engekho phambi kwayo? Ayinakufane yenzeke loo nto. Kufuneka umyeni angajongi apha phambi kwenyawo zakhe. Umele ayisebenzele intlonelo ngokuba nesiqhamo somoya esiluthando nobubele, ibe inkosikazi yakhe iya kumhlonela. Kodwa ke, nenkosikazi engumKristu ifanele imhlonele umyeni wayo kungakhathaliseki ukuba uyayifanelekela okanye akunjalo.—Gal. 5:22, 23.
IBhayibhile iphinde ithi indoda mayimthande umfazi wayo. (Efe. 5:28, 33) Inkosikazi inokugqiba ekubeni mayimfihlele umyeni wayo izinto ezingentle anelungelo lokuzazi, kuba ifuna ukuthandwa nguye. Kodwa ke ngaba kukusebenzisa ubulumko ukwenza loo nto? Xa eyibhaqa loo nto ebeyifihlelwa, kuza kwenzeka ntoni? Ngaba uza kuyithanda ngakumbi? Isenokuba nzima kaloku loo nto. Kwelinye icala, ukuba inkosikazi ikhetha ixesha elifanelekileyo lokuchazela umyeni izinto ezingentle ngayo, usenokuyibulela into yokuba inyaniseke. Uya kutsho ayithande nangakumbi inkosikazi yakhe.
Abantwana bafanele babathobele abazali babo kwaye baqeqeshwe ngendlela kaYehova. (Efe. 6:1, 4) Ngaba loo nto ithetha ukuba abazali bamele banike umntwana uludwe lwezinto amele azenze nangamele azenze? Ingqeqesho ayipheleli ekubekeni imithetho yasekhaya nasekohlwayeni umntwana xa ephum’ endleleni. Umzali osebenzisa ubulumko uyamnceda umntwana wakhe aqonde isizathu sokuba efanele athobele.
Ngokomzekelo, masithi umntwana akanambeko xa ethetha nomnye wabazali bakhe. Ukuthetha amazwi ahlabayo kuye okanye ukungxamela ukumohlwaya kunokumenza iintloni okanye kumnyanzele ukuba athule. Kodwa ke usenokuqumba entliziyweni yakhe aze aye echasela kubazali bakhe.
Abazali abasebenzisa ubulumko baya kucinga ngendlela ababaqeqesha ngayo abantwana babo, bacinge nangokuba baza kuba njani bakukhula. Abafanelanga babangxamele ngenxa yokuziva behlazekile. Mhlawumbi xa bebodwa kunye naye, banokumbonisa bezolile ukuba uYehova ulindele ukuba ahlonele abazali bakhe ukuze izinto zimhambele kakuhle. Xa umntwana ebahlonela abazali bakhe, uya kuqonda ukuba ubeka uYehova ngokwakhe. (Efe. 6:2, 3) Ukumphatha ngobubele ngolu hlobo kunokuyifikelela intliziyo yakhe. Uya kuyibona into yokuba abazali bakhe bamkhathalele, aze abahlonele nangakumbi. Loo nto iya kudala ukuba abalekele kubo xa kuvela iingxaki ezinkulu kwixesha elizayo.
Bakho ke nabazali abaye bacinge ukuba umntwana wabo uza kuva kabuhlungu xa enqandwa, bamyeke ke bangamnqandi. Kodwa ke uza kuba njani loo mntwana akukhula? Ngaba uza kumoyika uYehova aze aqonde ukuba kububulumko ukwamkela imithetho asibekele yona uThixo? Ngaba uza kuyivulela uYehova intliziyo nengqondo yakhe, okanye ngaba uza kuzahlula kuye?—IMize. 13:1; 29:21.
Umntu oyincutshe ekuxozeni izinto uye ayicebe le nto afuna ukuyenza. Akasuki axoze nje uhalala wento enethemba lokuba kuza kuphuma into entle. Abazali abasebenzisa ubulumko bachitha iiyure befunda yaye besebenzisa imithetho esiyibekelwe nguYehova, besoyika igama lakhe. Xa bengazahluli kuYehova nakwintlangano yakhe, baba nobulumko baze babusebenzise ukuze bakhe iintsapho zabo.
Mihla le, kufuneka senze izigqibo ezinokuba nemiphumo ehlala iminyaka. Kunokuba ungxame uze wenze into efike kuqala entloko, kutheni ungakhe ucinge ngaphambi kokwenza? Cinga ngengomso. Khokelwa nguYehova, uze usebenzise ubulumko bakhe. Ukuba wenjenjalo, uya kuba ulondoloza ubulumko, ibe bona buya kukunika ubomi.—IMize. 3:21, 22.


text:
Ngaba ‘Ucacelwe Yintsingiselo’?
“Wandula ke wazivula ngokupheleleyo iingqondo zabo ukuba zicacelwe yintsingiselo yeZibhalo.”—LUKA 24:45.
1, 2. UYesu wabomeleza njani abafundi bakhe ngalaa mini wayevuswa ngayo?
YAYISELUSUKU awavuswa ngalo uYesu. Ababini kubafundi bakhe babevela eYerusalem besiya kwesiny’ isixeko esasikwiikhilomitha eziyi-11,2. Bengazi ukuba uYesu sel’ evusiwe, babesatyhafiswe ziziganeko ezazisandul’ ukwenzeka. Kwathi kusenjalo, wathi gqi uYesu waza wahamba nabo. Wakwazi ukubathuthuzela aba bafundi. Njani? “Eqalela kuMoses nakubaProfeti bonke wabatolikela izinto eziphathelele yena kuzo zonke iZibhalo.” (Luka 24:13-15, 27) Kwathi kwakuba njalo, iintliziyo zabo zaqalisa ukuvutha kuba ‘wayebavulela ngokupheleleyo,’ okanye ebacacisela iZibhalo.—Luka 24:32.
2 Kwangaloo ngokuhlwa, aba bafundi babini babuyela eYerusalem. Bakufika kubapostile, bababalisela okwenzekileyo. Bathi besabalisa njalo, uYesu waphinda wabonakala kubo. Kodwa ke abapostile babephelile luloyiko. Baqalisa ukuba namathandabuzo. UYesu wabomeleza njani? Kuthiwa: “Wazivula ngokupheleleyo iingqondo zabo ukuba zicacelwe yintsingiselo yeZibhalo.”—Luka 24:45.
3. Ziziphi iingxaki esinokujongana nazo, ibe yintoni enokusinceda sibujonge ngendlela eyiyo ubulungiseleli bethu?
3 Maxa wambi nathi sinokutyhafa njengaba bafundi. Mhlawumbi siwukhuthalele wona umsebenzi weNkosi, qha sityhafiswa kukungaboni miphumo. (1 Kor. 15:58) Okanye sisenokubona ngathi izifundo zethu azihambeli ndawo. Abanye babantu esibancedayo banokude bamshiye uYehova. Sinokwenza ntoni ukuze sibujonge ngendlela eyiyo ubulungiseleli bethu? Enye yezinto ezinokusinceda kukuyiqonda ngokupheleleyo intsingiselo yemizekeliso kaYesu ebhalwe kwiZibhalo Ezingcwele. Makhe siqwalasele emithathu kuloo mizekeliso size sibone ukuba singafunda ntoni kuyo.
UMHLWAYELI OLALAYO
4. Yintoni intsingiselo yomzekeliso kaYesu womhlwayeli olalayo?
4 Funda uMarko 4:26-29. Yintoni intsingiselo yomzekeliso kaYesu womhlwayeli olalayo? Umntu ekuthethwa ngaye kulo mzekeliso umela abavakalisi boBukumkani. Imbewu sisigidimi soBukumkani esivakaliswa kubantu abanyanisekileyo. Njengesiqhelo, umhlwayeli ‘uyalala ebusuku aze avuke emini.’ Ukukhula kwezityalo kuthatha ixesha, ukususela ekutyaleni ukuya kutsho ekuvuneni. Ebudeni belo xesha, ‘iyahluma imbewu ize ikhule ibe nde.’ Ngokuthe ngcembe, le mbewu izikhulela ‘ngokwayo’ nangokwamanqanaba. Kunjalo ke nokukhula komntu ngokomoya, kwenzeka ngokuthe ngcembe nangokwamanqanaba. Xa umntu esenza inkqubela de anqwenele ukukhonza uThixo, uye avelise isiqhamo ngokuthi ahlulele ubomi bakhe kuYehova aze abhaptizwe.
5. Kwakutheni ukuze uYesu enze umzekeliso womhlwayeli olalayo?
5 Kwakutheni ukuze uYesu enze lo mzekeliso? UYesu usinceda sibone ukuba nguYehova okhulisa inyaniso ezintliziyweni zabo ‘banotyekelo olufanelekileyo.’ (IZe. 13:48; 1 Kor. 3:7) Thina siyatyala size sinkcenkceshele, kodwa asikwazi kulawula ukukhula kwezityalo. Asikwazi ukuzinyanzela okanye ukuzixhesha. Njengala mntu kuthethwa ngaye kumzekeliso, nathi asiyazi indlela umntu akhula ngayo. Sidla ngokungaboni nokuba umntu uyakhula, sibe sizixakekele zezethu. Kodwa ke ethubeni, imbewu yoBukumkani iye ithwale isiqhamo. Emva koko loo mfundi mtsha uye aqalise umsebenzi wokuvuna, size nathi sizuze kuncedo lwakhe.—Yoh. 4:36-38.
6. Yintoni esifanele siyamkele ngokuphathelele ukukhula komntu ngokomoya?
6 Sinokufunda ntoni kulo mzekeliso? Okokuqala, simele siyamkele into yokuba asikwazi kuyilawula indlela izifundo zethu ezikhula ngayo. Ukuthobeka kuya kusinceda singanyanzeli izifundo ukuba zibhaptizwe. Thina senza unako-nako ukuze simncede yaye simxhase umntu, kodwa siyayamkela into yokuba isigqibo sokuzahlulela sesakhe. Ukuzahlulela kumele kube sisigqibo esisuka entliziyweni yomntu othanda uThixo. Nayiphi na eyenye ayiyi kwamkeleka kuYehova.—INdu. 51:12; 54:6; 110:3.
7, 8. (a) Ziziphi ezinye izinto esizifundayo kumzekeliso kaYesu womhlwayeli olalayo? Zekelisa. (b) Usifundisa ntoni ngoYehova nangoYesu?
7 Okwesibini, ukuqonda oko sikufundayo kulo mzekeliso kuya kusinceda singatyhafi xa ekuqaleni singayiboni imiphumo yomsebenzi esiwenzayo. Kufuneka sibe nomonde. (Yak. 5:7, 8) Nangona imbewu ingathwali siqhamo, ukuba siye senza konke okusemandleni ethu, siyaqonda ukuba loo mphumo awuthethi kuthi asithembekanga. UYehova uvumela ukuba imbewu yenyaniso ikhule kuphela kwintliziyo ethobekileyo nekulungeleyo ukutshintsha. (Mat. 13:23) Ngoko asimele sijonge inani lezifundo ezibhaptizwayo ukuze sibone enoba siyaphumelela na kubulungiseleli bethu. Ngapha koko, noYehova akajongi loo nto. Kunoko, uxabisa imizamo esiyenza ngokuthembeka kungakhathaliseki ukuba iziphumo zinjani na.—Funda uLuka 10:17-20; eyoku-1 kwabaseKorinte 3:8.
8 Okwesithathu, asisoloko siluqonda utshintsho olwenzeka emntwini. Ngokomzekelo, esinye isibini esasifundelwa ngumthunywa wevangeli saya kuye, saza sacela ukuba ngabavakalisi abangabhaptizwanga. Wasikhumbuza ukuba ukuze sifaneleke, kuza kufuneka siyeke ukutshaya. Wothuka xa samxelela ukuba sasisele sineenyanga eziliqela siyekile. Sasiyekiswe yintoni? Saye saqonda ukuba uYehova uyasibona xa sitshaya kwaye uluthiyile uhanahaniso. Ngenxa yoko iintliziyo zaso zasiqhubela ekubeni senze isigqibo—sitshaye phambi kwalo mthunywa wevangeli okanye siyeke ukutshaya. Ukuthanda kwaso uYehova kwasinceda ukuba senze isigqibo esisiso. Sasikhulile ngokomoya, nangona lo mthunywa wevangeli wayengayazi yena loo nto.
UMNATHA ORHUQWAYO
9. Yintoni intsingiselo yomzekeliso womnatha orhuqwayo?
9 Funda uMateyu 13:47-50. Yintoni intsingiselo yomzekeliso kaYesu womnatha orhuqwayo? UYesu wafanisa ukushunyayelwa kwesigidimi soBukumkani ebantwini bonke nokuthotywa komnatha orhuqwayo elwandle. Kanye njengokuba umnatha uwola “lonke uhlobo lweentlanzi,” nomsebenzi wethu wokushumayela utsala iindidi ngeendidi zabantu. (Isa. 60:5) Loo nto sinokuyibona kwinto yokuba bebaninzi abantu abeza kwiindibano zethu nakwiSikhumbuzo nyaka ngamnye. Ezinye zezi ntlanzi zomfuziselo “zintle” kwaye ziyaqokelelwa zize zifakwe kwibandla lamaKristu. Kodwa ke ezinye ziye zifunyaniswe “zingafanelekanga”; uYehova akazamkeli zonke iintlanzi eziqokelelweyo.
10. Kwakutheni ukuze uYesu enze umzekeliso womnatha orhuqwayo?
10 Kwakutheni ukuze uYesu enze lo mzekeliso? Ukwahlulwa ngokomfuziselo kweentlanzi akubhekiseli kumgwebo wokugqibela oya kubakho ngembandezelo enkulu. Kunoko, kubonisa into eyenzeka kwimihla yokugqibela yale nkqubo ingendawo. UYesu wabonisa ukuba abanye abantu babeya kusithanda isigidimi kodwa bangafuni ukukhonza uYehova. Abaninzi baye beza kwiintlanganiso zethu. Ukanti abanye baye bavuma ukuba sibafundise iBhayibhile kodwa ke abafuna ukude bazibophelele. (1 Kum. 18:21) Bakho nabangaseziyo kwiintlanganiso zamaKristu. Olunye ulutsha luye alwamthanda uYehova nangona lukhuliswe ngabazali abangamaKristu. Enoba yiyiphi na kwezi meko, uYesu wagxininisa ukuba mntu ngamnye umele azenzele isigqibo. Abo bayenzayo loo nto ubajonga ‘njengezinto ezinqwenelekayo zazo zonke iintlanga.’—Hag. 2:7.
11, 12. (a) Unokusinceda njani umzekeliso womnatha orhuqwayo? (b) Usifundisa ntoni ngoYehova nangoYesu?
11 Unokusinceda njani umzekeliso womnatha orhuqwayo? Ukuqonda oko sikufunda kulo mzekeliso kusinceda singakhathazeki okanye singaphoxeki kakhulu xa isifundo okanye omnye wabantwana bethu engade ayiphile inyaniso. Le nto inokwenzeka enoba siye sazama kangakanani. Ukuvuma komntu ukuqhutyelwa isifundo okanye ukukhuliswa ngabantu abasenyanisweni akuthethi kuthi uza kuba nolwalamano olusondeleyo noYehova. Kodwa ke ekugqibeleni wonke umntu ongafuniyo ukuzithoba kulawulo lukaYehova uza kushenxiswa kubantu bakaThixo.
Abanye kwabo bayithandayo inyaniso baza kummela uYehova (Funda isiqendu 9-12)
12 Ngaba loo nto ithetha ukuba abo baye bayishiya inyaniso abanakuze bavunyelwe ukuba babuye ebandleni? Okanye ngaba xa umntu engade azahlulele kuYehova, uya kusoloko ejongwa ‘njengongafanelekanga’? Akunjalo. Lisekho ithuba kubantu abanjalo, ngaphambi kokuba kuqalise imbandezelo enkulu. Kuba ngathi uYehova uthi kubo: “Buyelani kum, nam ndiza kubuyela kuni.” (Mal. 3:7) Le ngongoma igxininiswa ngumzekeliso wonyana wolahleko owenziwa nguYesu.—Funda uLuka 15:11-32.
UNYANA WOLAHLEKO
13. Yintoni intsingiselo yomzekeliso wonyana wolahleko?
13 Yintoni intsingiselo yomzekeliso kaYesu wonyana wolahleko? Lo bawo unemfesane ekuthethwa ngaye kulo mzekeliso umela uBawo wethu onothando, uYehova. Unyana ocela ilifa lakhe aze asafaze ngalo umela abo baye balishiya ibandla. Baba ngathi bayemka baye “kwilizwe elikude,” kwihlabathi likaSathana elingafuni nto yakwenza noYehova. (Efe. 4:18; Kol. 1:21) Kodwa ke ziye zibuye iingqondo kwabanye, baze benze amatiletile okubuyela kwintlangano kaYehova. UBawo wethu oxolelayo uye abamkele kwakhona abo bathobekileyo nabaye baguquka.—Isa. 44:22; 1 Pet. 2:25.
14. Kwakutheni ukuze uYesu enze umzekeliso wonyana wolahleko?
14 Kwakutheni ukuze uYesu enze lo mzekeliso? UYesu wayibonisa ngendlela enomtsalane into yokuba uYehova ufuna ukuba abo baphambukileyo babuyele kuye. Ubawo ekuthethwa ngaye kulo mzekeliso akazange alilahle ithemba lokuba unyana wakhe uya kuze abuye. Wathi akumbona esiza, nangona “wayesekude lee,” wakhawulezisa ukumamkela. Loo nto imele ikhuthaze abo baye bayishiya inyaniso ukuba babuyele kuYehova ngaphandle kokulibazisa. Kusenokwenzeka ukuba bayimipha echutywe yalahlwa, nendlela ebuyayo ibabangela iintloni kwaye ingumnqantsa. Kodwa ke soze bazisole ngokwenjenjalo—kaloku nasezulwini kuya kuvuywa xa bebuya.—Luka 15:7.
15, 16. (a) Sifunda ntoni kumzekeliso kaYesu wonyana wolahleko? Yenza imizekelo. (b) Usifundisa ntoni lo mzekeliso ngoYehova nangoYesu?
15 Unokusinceda njani umzekeliso wonyana wolahleko? Sifanele silandele umzekelo kaYehova. Singaze sifune ukuba ‘ngamalungisa kakhulu’ kangangokuba singafuni ukwamkela aboni abaguqukileyo xa bebuya. Siya ‘kuphanza’ ngokomoya xa sisenjenjalo. (INtshu. 7:16) Ikho nenye into esinokuyifunda kulo mzekeliso. Umntu oshiya ibandla ufanele ajongwe “njengemvu elahlekileyo,” akangoncanyelweni. (INdu. 119:176) Ukuba sidibana nomntu olishiyileyo ibandla kodwa abe engasuswanga kubudlelane, ngaba siya kuzama ukumnceda abuye? Ngaba siya kukhawuleza sazise abadala ukuze bamncede ngendlela emfaneleyo? Siya kuyenza loo nto ukuba siyisebenzisa ngobulumko into esiyifundiswa ngumzekeliso kaYesu wonyana wolahleko.
16 Khawuve nje ukuba bathini abanye oonyana bolahleko bale mihla xa bechaza indlela abayixabisa ngayo inceba kaYehova nenkxaso nothando abaluboniswe libandla. Omnye umzalwana owayesuswe kubudlelane iminyaka eyi-25 uthi: “Ukususela oko ndibuyiselwe, ndiya ndivuya nangakumbi kuba ndiye ndafumana ‘amaxesha okuhlaziya’ avela kuYehova. (IZe. 3:19) Wonke umntu unobubele! Nditsho ndanentsapho yokomoya.” Udade oselula owashiya uYehova iminyaka emihlanu waza wabuya uthi: “Ayithetheki indlela ekwaba mnandi ngayo ukuboniswa olwaa thando awathetha ngalo uYesu. Ayikho into enokuthelekiswa nokuba yinxalenye yentlangano kaYehova!”
17, 18. (a) Sifunde ntoni kule mizekeliso mithathu sithethe ngayo? (b) Yintoni esimele sizimisele ukuyenza?
17 Sifunde ntoni kule mizekeliso mithathu? Okokuqala, simele siyamkele into yokuba asinakuyilawula indlela umntu akhula ngayo ngokomoya. Leyo into ixhomekeke kuYehova. Okwesibini, asinakulindela ukuba wonke umntu onxulumana nofunda nathi iBhayibhile uza kuyimela inyaniso. Okokugqibela, nakuba abanye besenokuyishiya inyaniso noYehova, masingaze silahle ithemba lokuba baya kuphinda babuye. Ukuba bayabuya, masibamkele ngendlela uYehova abamkela ngayo.
18 Sonke masizimisele ukufumana ulwazi, ukuqonda nobulumko. Njengoko ufunda imizekeliso kaYesu, zibuze ngentsingiselo yayo; ngesizathu sokuba ibhalwe eBhayibhileni; ngendlela esinokuzisebenzisa ngayo izinto esizifundayo kuyo kunye nezinto esizifundayo ngoYehova nangoYesu. Xa sisenjenjalo, siya kubonisa ukuba sicacelwe yintsingiselo yamazwi kaYesu.


text:
Funda KwiLizwi LikaThixo
Ngaba UThixo Uza Kuzisa Urhulumente Oza Kulawula Ihlabathi Lonke?
Eli nqaku libuza imibuzo ekunokwenzeka ukuba ukhe wazibuza yona lize likubonise iimpendulo zalo eBhayibhileni. AmaNgqina kaYehova aya kukuvuyela ukuthetha nawe ngeempendulo zale mibuzo.
1. Kutheni abantu bemdinga urhulumente oza kulawula lonke ihlabathi?
Namhlanje, ehlabathini jikelele abantu baneengxaki. Kwamanye amazwe, abantu abaninzi bangamahlwempu yaye bacinezelwe. Kanti kwamanye abantu abaninzi bazizityebi kakhulu. Ngoko ke, lulawulo olulawula umhlaba wonke olunokukwazi ukwabela bonke abantu izinto ngokulinganayo.—Funda iNtshumayeli 4:1; 8:9.
2. Ngubani onokulawula lonke ihlabathi?
Imbono yokuba kubekho umntu oza kulawula lonke ihlabathi ayamkelwa ngabantu kuba akakho umntu onokuwenza kakuhle lo msebenzi. Akakho umntu onokwamkelwa ngabo bonke abantu. Kwakhona, ngokuqhelekileyo umntu uthi akuphatha aqalise ukulisebenzisa kakubi igunya lakhe. Imbono yokuba uluntu kufuneka lulawulwe nguzwilakhe iyoyikisa.—Funda iMizekeliso 29:2; Yeremiya 10:23.
UYehova uThixo utyumbe uNyana wakhe, uYesu, ukuba alawule lonke uluntu ngonaphakade. (Luka 1:32, 33) UYesu unamava ekubeni wakhe waphila apha emhlabeni. Xa wayelapha emhlabeni, uYesu waphilisa abagulayo, wafundisa nabalulamileyo waza wachitha ixesha ekunye nabantwana. (Marko 1:40-42; 6:34; 10:13-16) Ngenxa yoku, uYesu uyafaneleka njengoMlawuli.—Funda uYohane 1:14.
3. Eneneni ngaba unokubakho urhulumente olawula umhlaba wonke?
UThixo umisele uNyana wakhe ukuba alawule wonke umhlaba esezulwini. (Daniyeli 7:13, 14) Kanye njengokuba kuye ngafuneki umlawuli abe kwisixeko ngasinye asilawulayo, akuyomfuneko nangoYesu ukuba abesemhlabeni ukuze alawule uluntu.—Funda uMateyu 8:5-9, 13.
Ngaba bonke abantu baza kumamkela uYesu njengoMlawuli? Akunjalo. Ngabantu abathanda okulungileyo kuphela abaza kumamkela. UYehova uza kucoca ngokuthi ashenxise bonke abantu abangamfuniyo uMlawuli ammiseleyo onothando nolilungisa.—Funda uMateyu 25:31-33, 46.
4. Yintoni eza kwenziwa ngulo Mlawuli?
Njengomalusi oqokelela izimvu zakhe, uYesu sele eqalile ukuqokelela abantu abalulamileyo kuzo zonke iintlanga yaye ubafundisa iindlela zikaThixo zothando. (Yohane 10:16; 13:34) Aba bantu bamxhasa ngokungagungqiyo uYesu nobukumkani bakhe. (INdumiso 72:8; Mateyu 4:19, 20) Ehlabathini jikelele, abalawulwa bakaYesu abanyanisekileyo bavakalisa ngokumanyeneyo ukuba unguKumkani.—Funda uMateyu 24:14.
Kungekudala uYesu uza kusebenzisa amandla akhe ukuze akhulule uluntu kulawulo lwabantu olonakeleyo. Uye wakhetha phakathi kwabalandeli bakhe abantu abanyanisekileyo aza kulawula kunye nabo emhlabeni. (Daniyeli 2:44; 7:27) UBukumkani bukaYesu buza kufundisa bonke abantu ngoYehova buze bubuyisele iparadesi eyalahlekayo ekuqaleni kwembali yoluntu.—Funda uIsaya 11:3, 9; Mateyu 19:28.
Funda Okungakumbi
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?


text:
Ibali Elichukumisayo Lokusinda KweBhayibhile
IBHAYIBHILE yeyona ncwadi iye yasasazwa kakhulu kwezakhe zakho—kuqikelelwa ukuba sele kusasazwe malunga nama-4.8 amawaka ezigidi zayo. Kunyaka wama-2007 nje kuphela, kuye kwenziwa iiBhayibhile ezingaphezu kwama-64 600 000. Ukuze uyiqonde kakuhle ukuba ithetha ukuthini into yokuthengwa kweBhayibhile kangaka, kufuneka wazi ukuba eyona ncwadi yamabali yathengiswa kakhulu ngaloo nyaka, kwathengiswa nje izigidi ezili-12 zayo eUnited States.
IBhayibhile iye yasinda kwiingozi ezininzi ukuze ngoku ibe yeyona ncwadi ipapashwa kakhulu ehlabathini. Ukutyhubela imbali, iBhayibhile iye yabhangiswa, yatshiswa, baza abo babeyiguqulela batshutshiswa baza babulawa. Kodwa ke, eyona nto eyayibeka engozini ngakumbi yayingekokutshutshiswa kwabantu ababenayo, kodwa olona tshaba lwayo yayikukonakala kwezinto eyayibhalwe kuzo. Yayibangelwa yintoni loo nto?
IBhayibhile yingqokelela yeencwadi ezincinane ezingama-66, yaye ezona zindala kuzo zabhalwa ngamaSirayeli ngaphezu kweminyaka engama-3 000 eyadlulayo. Ababhali bokuqala okanye abakhupheli bayo basibhala esi sigidimi siphefumlelweyo kwizinto ezonakalayo, njengompapiri nesikhumba. Ayikafunyanwa nanamhla oku eyona mibhalo yayo yantlandlolo. Kodwa kuye kwafunyanwa amawaka emibhalo yamandulo emincinane nemikhulu yeencwadi zeBhayibhile. Enye yezi ncwadi yeyeVangeli kaYohane eyabhalwa nje kumashumi ambalwa eminyaka emva kwaleyo yabhalwa nguYohane ngokwakhe.
“Indlela ekhutshelwe ngayo imibhalo yeBhayibhile yesiHebhere [iTestamente Endala] ichane ngeyona ndlela kangangokuba ayikho eminye imibhalo yesiGrike nesiLatini yamandulo ekhutshelwe ngokuchane njengayo”—UNjingalwazi Julio Trebolle Barrera
Kutheni ingumnqa into yokuba kubekho izibhalo zeBhayibhile ezasindayo? Khona, zifana kangakanani izinto ezibhalwe kwiiBhayibhile zangoku nezo zazibhalwe ngababhali bokuqala?
Kwenzeka Ntoni Kwamanye Amaxwebhu Amandulo?
Indlela eyasinda ngayo iBhayibhile iyamangalisa, xa ucinga ngezinto ezazibhalwe ziintlanga ezaziphila ngaxeshanye namaSirayeli. Ngokomzekelo, amaFenike ayengabamelwane bamaSirayeli ngewaka leminyaka lokuqala Ngaphambi kweXesha Eliqhelekileyo. Aba barhwebi basasaza indlela yabo yokubhala kuyo yonke imimandla yeMeditera. Kwakhona bazuza ngokurhweba ngompapari neYiputa kunye namaGrike. Nakuba kunjalo, iphephancwadi iNational Geographic lithi ngawo: “Inkoliso yemibhalo yawo, eyayibhalwe kwimipapiri eyayikhawuleza ukonakala yatshabalala—ngenxa yoko izinto ezenziwa ngamaFenike sifunda ngazo kwiingxelo ezabhalwa ziintshaba zawo ezazinomkhethe. Nangona kusithiwa amaFenike ayenoncwadi oluninzi, lwalahleka kudala.”
Kuthekani ngemibhalo yamaYiputa amandulo? Imibhalo yawo eyaziwayo yileyo awayeyibhale okanye eyizobe kwiindonga zeetempile nakwezinye iindawo. Kwakhona, amaYiputa adume ngokubhala kwimipapiri. Noko ke, isazi ngenkcubeko yamaYiputa uK. A. Kitchen uthi ngokuphathelele iingxelo zawo ezazibhalwe kwimipapiri: “Kuqikelelwa ukuba kuye kwatshabalala ngaphezu kwama-99 ekhulwini ayo yonke imibhalo yemipapri eyabhalwa ukususela malunga neminyaka engama-3000 eyadlulayo ukuya kulawulo lwamaGrike namaRoma.”
Kuthekani ngeengxelo zamaRoma ezazibhalwe kwimipapiri? Khawucinge ngalo mzekelo. Incwadi ethi Roman Military Records on Papyrus ithi amajoni aseRoma ayebhatalwa kathathu ngonyaka, yaye iingxelo zokuhlawulwa kwawo zazibhalwa kwimipapiri. Kuqikelelwa ukuba kwiminyaka engama-300 esusela kulawulo luka-Augustus (27 B.C.E.–14 C.E) ukuya kuDiocletian (284-305 C.E), kwenziwa iingxelo ezilolo hlobo ezingama-225 000 000. Zingaphi eziye zasinda? Zimbini kuphela eziye zafunyanwa nezinokufundeka.
Kutheni embalwa kangaka amaxwebhu amandulo emipapiri aye asinda? Izinto zokubhala ezinjengompapiri, ufele nezinye ziyakhawuleza ukonakala kwindawo efumileyo. IThe Anchor Bible Dictionary ithi: “Ngenxa yemozulu, amaxwebhu ompapiri elo xesha [iwaka leminyaka lokuqala Ngaphambi kweXesha Eliqhelekileyo] asinda kuphela xa egcinwe entlango, emqolombeni okanye kwindawo ekhuselekileyo.”
Kuthekani Ngeencwadi ZeBhayibhile?
Kuyacaca ukuba iincwadi zokuqala zeBhayibhile zazibhalwe kwizinto ezonakala lula njengezo zazisetyenziswa ngamaFenike, amaYiputa namaRoma. Kwakutheni ke ngoko ukuze iincwadi zeBhayibhile zisinde, nto leyo eyenza iBhayibhile ibe yeyona ncwadi ipapashwa kakhulu ehlabathini? UNjingalwazi James L. Kugel uchaza esinye isizathu. Uthi, imibhalo yayo yokuqala yakhutshelwa “izihlandlo ezininzi, nkqu nangexesha kusabhalwa iBhayibhile.”
Iinguqulelo zale mihla zeBhayibhile zifana kangakanani nemibhalo-ngqangi yamandulo? UNjingalwazi Julio Trebolle Barrera, owayelilungu leqela leengcali elaligunyaziswe ukufunda nokupapasha imibhalo-ngqangi yamandulo ebizwa ngokuba yimisongo Yolwandle Olufileyo, uthi: “Indlela ekhutshelwe ngayo imibhalo yeBhayibhile yesiHebhere ichane ngeyona ndlela kangangokuba ayikho eminye imibhalo yesiGrike nesiLatini yamandulo ekhutshelwe ngokuchane njengayo.” Umphengululi weBhayibhile ohlonelwayo uF. Bruce uthi: “Sinentabalala yobungqina obuxhasa ukuchana kwemibhalo yeTestamente Entsha kunabo nabuphi na ubungqina obuxhasa ukuchana kweminye imibhalo yamandulo, umnqa kukuba akukho mntu ukuthandabuzayo ukuchana kwaloo mibhalo yamandulo.” Waleka umsundulo esithi: “Ukuba iTestamente Entsha ibiyingqokelela yemibhalo yehlabathi, ukuchana kwayo bekungayi kuthandatyuzwa.” Alithandabuzeki elokuba iBhayibhile yincwadi ekhethekileyo. Ngaba uyifunda, yonke imihla?—1 Petros 1:24, 25.
Namhlanje kusekho imibhalo engama-6000 yeZibhalo zesiHebhere okanye iTestamente Endala ebhalwe ngesandla, nengama-5000 yeZibhalo zesiGrike okanye iTestamente Entsha
Funda Okungakumbi
Isizathu Sokuba Unokuzithemba Iincwadi ZeVangeli
Funda ubungqina obukwimibhalo-ngqangi yamandulo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Ngokuphathelele ubulungiseleli+ babo bangcwele, ndingaba ndiyagqithisa ukuba ndiyanibhalela,
2 kuba ndiyawazi umdla eninawo endiqhayisa ngawo kwabaseMakedoni, ndisithi nina ma-Akhaya benihleli nilungile kangangonyaka,+ yaye inzondelelo yenu iye yavuselela uninzi lwabo.
3 Ngoko ke ndithuma abazalwana, ukuze ukuqhayisa kwethu ngani kungangqineki kulambatha kule nkalo, kodwa ukuze ngokwenene nihlale nilungile,+ kanye njengoko ndandithe niya kuba njalo.
4 Kungenjalo, ukuba kungenzeka abaseMakedoni beze kunye nam baze bafike ningekalungi, thina—ndingasathethi ke ngani—sifanele sibe neentloni ngoku kuqiniseka kwethu.
5 Ngoko ke ndicinge ukuba kuyimfuneko ukukhuthaza abazalwana beze kuni kusengaphambili baze basilungise kusengaphambili isipho senu sesisa ebesithenjisiwe,+ ukuze ngaloo ndlela sibe sisipho sesisa kungekhona esesinyanzelo.+
6 Kodwa mayela noku, lowo uhlwayela ngokuvimba+ uya kuvuna ngokuvimba; yaye lowo uhlwayela ngokuyintabalala+ uya kuvuna intabalala.
7 Ngamnye makenze kanye njengoko egqibile entliziyweni yakhe, kungekhona ngokukrokra+ okanye ngokunyanzelwa, kuba uThixo uthanda umphi ochwayitileyo.+
8 UThixo, ngaphezu koko, uyakwazi ukwenza ububele bakhe obungasifanelanga buphuphume phezu kwethu, ukuze nisoloko nanele kuyo yonk’ into, nibe nokuninzi kuwo wonke umsebenzi olungileyo.+
9 (Kanye njengoko kubhaliwe kwathiwa: “Wabe ngokubanzi, wanika amahlwempu, ubulungisa bakhe buqhubeka ngonaphakade.”+
10 Ke kaloku lowo ubonelela umhlwayeli ngentabalala yembewu nesonka sokutya+ uya kunibonelela aze ayandise imbewu yenu ukuze nihlwayele yaye uya kuyandisa imveliso yobulungisa benu.)+
11 Niya kunikwa intabalala ezintweni zonke ukuze nibonise isisa ngandlela zonke kwabanye, baze ke bona bambulele uThixo ngenxa yethu;+
12 ngenxa yokuba ubulungiseleli bale nkonzo kawonke-wonke abuboneleli kuphela ngokuyintabalala iintswelo zabo bangcwele+ kodwa butyebe ngeembonakaliso ezininzi zombulelo kuThixo.
13 Ngobungqina obunikelwa bobu bulungiseleli, bayamzukisa uThixo ngenxa yokuba niyazilulamela iindaba ezilungileyo ezingoKRISTU,+ njengoko nivakalisa esidlangalaleni ukuba nenjenjalo, nangenxa yokuba ninesisa kumnikelo wenu kubo nakubantu bonke;+
14 yaye bayanikhungela, benilangazelela ngenxa yobubele obungasifanelanga+ bukaThixo obugqwesileyo kuni.
15 Makubulelwe kuThixo ngenxa yesipho sakhe sesisa esingathethekiyo.+
Yithumele
Yithumele
2 Korinte 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=47&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D47%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
XELISA UKHOLO LWABO | UYOSEFU
“Ncedani, Niliphulaphule Eli Phupha”
NJENGOKO ethengisiwe njengekhoboka, uYosefu ujolise amehlo kummandla ongasempuma apho asuka khona, enqwenela ukuqhwesha agoduke. Ikhaya lakhe liseHebron ngaphaya kwezaa nduli azibonayo qelele phayaa. Njengoko kurhatyela, uyise umele ukuba ulungiselela ukuya kulala, engazi nowathwethwa ngoko kwenzekileyo kunyana wakhe amthanda kunene. Kodwa ngoku uYosefu akanandlela yokuba angafika kuye; wayezixelele ukuba akasoze aphinde ambone uyise. Abarhwebi ababemthengile babembek’ esweni njengoko iinkamela zabo zazigugutha imixawuka zijolise imibombo entshona. Kubo, le nkwenkwana yayiligugu ngokufanayo nje neziqholo kunye neoli ababeyithwele besiya kuyithengisa eYiputa.
UYosefu umele ukuba wayemalunga neminyaka eyi-17 ubudala. Khawumthelekelele nje encine amehlo ethe ntsho elundini phayaa, njengoko ilanga litshona phesheya koLwandle Olukhulu, esadidekile yiyo yonke le nto imehleleyo. Wayengayikholelwa into yokuba abantakwabo baphantse bambulala ngoku bamthengisa njengekhoboka. Umele ukuba wayethe gwantyi iinyembezi. Wayengazi ukuba ikamva lakhe limphathele ntoni.
Yintoni eyabangela ukuba uYosefu ehlelwe leli shwangusha? Ibe yintoni esinokuyifunda kukholo lweli tyendyana elaphathwa dlakadlaka laza lalahlwa yintsapho yalo?
IMBALI ENTSOKOTHILEYO YOKUKHULA KWAKHE
UYosefu ukhulele kwintsapho enkulu, engamanyenanga nengonwabanga. Indlela iBhayibhile eyichaza ngayo intsapho kaYakobi ibonisa imiphumo engemihlanga yokutshata isithembu—nto leyo uThixo awayeyivumele ngelo xesha de kwafika uNyana wakhe owamisela ukuba kubuyelwe kumgaqo kaThixo wantlandlolo wokutshata nomntu omnye kuphela. (Mateyu 19:4-6) UYakobi wayenabantwana abanokuba yi-14 ababenoomama abane—abafazi bakhe ababini, uLeya noRakeli, kunye nezicakakazi zabo, uZilipa noBhiliha. UYakobi wamthanda zisuka nje umfazi wakhe omhle uRakeli. Wayengatsalelekanga kuLeya, udade boRakeli omdala, awenzelwa iyelenqe lokuba atshate naye. Kwakukho ingxwabangxwaba phakathi kwaba bafazi, ibe yaphumela nasebantwaneni baza bamonelana.—Genesis 29:16-35; 30:1, 8, 19, 20; 37:35.
Kwaqengqeleka iminyaka uRakeli engafumani bantwana, ngoko wathi akuzala uYosefu ekugqibeleni, uYakobi wamphatha ngendlela ekhethekileyo lo nyana wasebudaleni bakhe. Ngokomzekelo, xa uYakobi nentsapho yakhe babekuhambo oluyingozi lokuya kuhlangana nomntwakwabo uEsawu owayequmb’ esisifu, uYakobi waqinisekisa ukuba uRakeli noYosefu osemncinane babekwa emva kweyona ndawo ikhuselekileyo. UYosefu umel’ ukuba akazange ayilibale loo mini. Cinga nje indlela amele ukuba wavakalelwa ngayo ngaloo ntsasa njengoko ethe nta amehlo esakubona uyise owalupheleyo ejingxela. Umele ukuba wamangaliswa gqitha esakuva isizathu: Uyise ebesukuzana ubusuku bonke nengelosi enamandla! Ngoba? Kuba uYakobi wayefuna uYehova uThixo amsikelele. UYakobi wavuzwa ngokuthi igama lakhe litshintshwe libe nguSirayeli. Uhlanga lonke lwaluza kubizwa ngegama lakhe! (Genesis 32:22-31) Ekuhambeni kwexesha, uYosefu waqonda ukuba olo hlanga lwaluza kuphuma koonyana bakaSirayeli!
Kamva, uYosefu oselula wehlelwa yintlekele yokuqala xa kwasweleka umama wakhe amthandayo. Usweleke xa kanye ebezala umninawa wakhe uBhenjamin. Wayebuhlungu kakhulu uyise sesi sehlo. Khawube nombono kaYakobi esosula ngobunono iinyembezi emehlweni kaYosefu, emthuthuzela ngethemba elifanayo nelo lathuthuzela uyisemkhulu wakhe uAbraham. Umel’ ukuba wathuthuzeleka gqitha uYosefu akuva ukuba uYehova uza kumvusa unina ngenye imini! Oko kumel’ ukuba kwamenza uYosefu wamthanda ngakumbi ‘uThixo wabaphilileyo.’ (Luka 20:38; Hebhere 11:17-19) Emva kokusweleka komfazi wakhe uRakeli, uYakobi watsaleleka ngakumbi koonyana bakhe ababini.—Genesis 35:18-20; 37:3; 44:27-29.
Impatho elolo hlobo ibiya kubonakalisa abantwana abaninzi; kodwa uYosefu wayefunde iimpawu ezintle kubazali bakhe, ibe wayomelele elukholweni ekwazi okulungileyo nokuphosakeleyo. Xa wayeneminyaka eyi-17 ubudala, wayesalusa, enceda noobhuti bakhe xa ebona besenza izinto eziphum’ endleleni. Ngaba wayethula angabaxeli ukuze bamthande? Nokuba wayekhe avakalelwe ngaloo ndlela, kodwa wayesoloko esenza okulungileyo. Wayebaxela kuyise. (Genesis 37:2) Mhlawumbi isibindi sakhe saba negalelo ekumenzeni athandwe kakhulu nguYakobi. Ngokwenene ulumisela umzekelo omhle kakhulu ulutsha olungamaKristu namhlanje! Xa uvakalelwa kukuba usifihle isono esinzulu esenziwe ngomnye umntu—mhlawumbi umntakwenu okanye umhlobo wakho—kuya kuba bubulumko ukuxelisa uYosefu uze uxelele abo banokukwazi ukumnceda lowo wonileyo.—Levitikus 5:1.
Sinokufunda nakwintsapho akhulele kuyo uYosefu. Nangona amaKristu okwenyaniso namhlanje engasitshati isithembu, zininzi iintsapho zawo ezixubileyo, ezinomama notata wesibini. Sonke sinokufunda kwintsapho kaYakobi ukuba ukubonisa umkhethe kunokuluduba umanyano lwentsapho. Abazali abalumkileyo abanentsapho exubileyo benza konke okusemandleni abo ukunceda abantwana babo bomtshato wesibini bathandane, yaye babenze baqonde ukuba ngamnye kubo uxabisekile ibe unegalelo ekonwabeni kwentsapho.—Roma 2:11.
UKUBA NOMONA
Mhlawumbi ngenxa yokukumela kukaYosefu ngenkalipho oko kulungileyo, uYakobi wambabala. Wamenzela isambatho esikhethekileyo. (Genesis 37:3) Kudla ngokuthiwa esi yayisisambatho esinemigca okanye esinemibala emininzi, kodwa akukho bungqina bubambekayo boko. Kusenokwenzeka ukuba yayingumwunduzo omde okumgangatho ophezulu. Imele ukuba yayiluhlobo lwesambatho esasinxitywa ziindwalutho okanye iinkosana.
Ngokuqinisekileyo uYakobi wayenenjongo entle, ibe kumele ukuba kwamchukumisa ngokwenene uYosefu ukubona indlela uyise amthanda ngayo. Kodwa eso sambatho sasiza kumzisela iingxaki ezinkulu. Khumbula kaloku ukuba, lo mfana wayengumalusi. Oko kutheth’ ukuba wayesoloko ehamba endle nasezingqaqeni. Yiba nombono ke womalusi enxibe isambatho esixabiseke ngolo hlobo efathula ngaso engceni ende nasemaweni, okanye ezama ukuhlangula igusha ebambeke kwityholo elinameva. Ngaphezu koko, babeza kumjonga njani abantakwabo xa besoloko bebona eli zothe lesambatho esingumqondiso wokuba uyise umthanda ngaphezu kwabo?
IBhayibhile iyaphendula: “Bakubona abantakwabo ukuba uyise wayemthanda ngaphezu kwabo bonke abantakwabo, bamthiya, baza ababa sathetha ngoxolo naye.” * (Genesis 37:4) Siyaqondakala isizathu sokuba abantakwabo Yosefu babe nomona, kodwa kwakungebobulumko ukufukama ezo mvakalelo. (IMizekeliso 14:30; 27:4) Ngaba wakhe waba nomona xa omnye ehoywa okanye ewongwa ngelungelo obulincwasile? Khumbula abantakwabo Yosefu. Umona wabo wabakhokelela ekubeni benze izinto abazisolayo ngazo. Umzekelo wabo umele ukhumbuze amaKristu ukuba kububulumko ‘ukuba nemihlali kunye nabo banemihlali.’—Roma 12:15.
Ngokuqinisekileyo uYosefu wayeqonda ukuba abantakwabo bamthiyile. Ngoko ngaba wayesifihla isambatho sakhe xa ekunye nabo? Umele ukuba wayekhe ayicinge loo nto. Kodwa ke, khumbula ukuba uYakobi wamnika esi sambatho njengophawu lokuba wayekholiswa nguye yaye emthanda. UYosefu wayefuna ukumkholisa uyise, ngoko wanyaniseka waza wasinxiba eso sambatho. Umzekelo wakhe uyasinceda nathi. Nangona uBawo wethu wasezulwini engenamkhethe, maxa wambi uye akhethe abathile kubakhonzi bakhe aze abababale. Ngaphezu koko, ubayalela ukuba bahluke kweli hlabathi lonakeleyo nelingcolileyo. Ngokufanayo nesa sambatho sikaYosefu, ukuziphatha kwamaKristu okwenyaniso kuwenza ahluke kwabanye abantu. Oko kuye maxa wambi kwenze amonelwe aze athiywe ngabanye abantu. (1 Petros 4:4) Ngaba umKristu umele ayifihle into yokuba ungumkhonzi kaThixo? Akunjalo—njengokuba noYosefu engazange asifihle isambatho sakhe.—Luka 11:33.
AMAPHUPHA KAYOSEFU
Akubanga thuba lide uYosefu waba namaphupha amabini angaqhelekanga. Kwiphupha lokuqala, wabona yena nabantakwabo bebopha izithungu zengqolowa, ingulowo ebopha isithungu sakhe. Kodwa izithungu zabantakwabo ziye zarhangqa esakhe zaza zaqubuda kuso. Kwiphupha lesibini, ubone ilanga, inyanga, neenkwenkwezi eziyi-11 ziqubuda kuye. (Genesis 37:6, 7, 9) Yintoni afanele ayenze uYosefu ngaloo maphupha acacileyo nangaqhelekanga?
La maphupha ayevela kuYehova uThixo. Ayesisiprofeto, ibe uThixo wayefuna uYosefu awachaze. Lilonke, uYosefu wayemele enze oko kwenziwa ngabo bonke abaprofeti abadlulisela izidigimi nemigwebo kaThixo kubantu bakhe ababezishiyile iindlela zakhe.
Ngobuchule, uYosefu wathi kubantakwabo: “Ncedani, niliphulaphule eli phupha ndiliphuphileyo.” Abantakwabo baliqonda elo phupha, yaye abazange balithande tu. Bathi kuye: “Ngaba ngokuqinisekileyo uza kuba ngukumkani wethu?” Le ngxelo yongezelela ithi: “Ngoko bafumana isizathu esitsha sokumthiya ngenxa yamaphupha akhe nangenxa yamazwi akhe.” Xa uYosefu wachazela uyise nabantakwabo ngephupha lesibini, basabela ngendlela efanayo. “Uyise wamkhalimela wathi kuye: ‘Liphupha lini na eli uliphuphileyo? Ngaba ngokuqinisekileyo mna kwanonyoko nabantakwenu soza siqubude kuwe na emhlabeni?’” Kodwa ke, uYakobi wakucingisisa oko. Wayeyiqonda into yokuba kothi kanti nguYehova othetha esebenzisa le nkwenkwe.—Genesis 37:6, 8, 10, 11.
UYosefu wayengenguye umkhonzi wokuqala okanye wokugqibela kaYehova ukuyalelwa ukuba achaze iziprofeto ezazingathandwa nezabenza batshutshiswa. Oyena mkhulu kubo nguYesu, yaye wathi kubalandeli bakhe: “Ukuba banditshutshisile mna, baya kunitshutshisa nani.” (Yohane 15:20) Onke amaKristu, amadala namancinane, anokufunda lukhulu kukholo nenkalipho kaYosefu oselula.
UKUQATSELA KWENTIYO
Akubanga thuba lide emva koko, uYakobi wathuma uYosefu ukuba athabathe uhambo. Abakhuluwa bakhe babesalusa umhlambi kufutshane nakwaShekem, apho babezenzele iintshaba kwiminyaka embalwa edluleyo. Ngoko uYakobi wayebaxhalabele oonyana bakhe, waza wathuma uYosefu ukuba aye kuhlola ukuba basaphila kakuhle na. Ngaba unokuyithelekelela indlela awayevakalelwa ngayo uYosefu? Wayesazi ukuba abantakwabo bamthiy’ egazini! Babeza kuvakalelwa njani xa efika kubo njengomlomo kayise? Sekunjalo, uYosefu wathobela waza wahamba.—Genesis 34:25-30; 37:12-14.
Yayiluhambo olude lweentsuku ezine ukuya kwezintlanu. Ilizwe lakwaShekem lalikumgama weekhilomitha eziyi-80 emantla kweHebron. Kodwa xa efika kwaShekem uYosefu, weva ukuba abantakwabo bagqithele eDotan, ekumgama weekhilomitha eziyi-22 ukusuka apho ukunyukela emantla. Xa uYosefu ekufuphi neDotan, abantakwabo bambona esiza mgama. Ngoko nangoko bavutha ngumsindo. Ingxelo ithi: “Bathi omnye komnye: ‘Khangela! Nankuya esiza laa mphuphi. Yizani ke ngoko simbulale size simphose komnye wale mihadi yamanzi; sithi uqwengwe lirhamncwa elikhohlakeleyo. Sibone ke ukuba aya kuphelela phi na loo maphupha akhe.’” Kodwa uRubhen wabacenga abantakwabo ukuba bamphose ephila equleni, ngethemba lokuba wayeza kubuya aze kumhlangula kamva.—Genesis 37:19-22.
Engacingelanga kwanto, uYosefu waya kubo, ngokungathandabuzekiyo elindele ukuba bamamkele ngoxolo. Endaweni yoko, basuka bamhlasela! Bamdlakazelisa bamkhulula eso sambatho sakhe sikhethekileyo, bamrhuqa baya kumphosa kwiqula elomileyo lamanzi. Waya kuthi bhaxa emazantsi equla! Uthe akubuyela ezingqondweni, wagxadazela ezama ukuma ngeenyawo, kodwa lalinzulu kakhulu ukuba angaziphumela. Wayebona nje isibhakabhaka kuphela njengoko wayesiva amazwi abantakwabo esiya efiphala ngokufiphala njengoko besimka. Wabakhwaza ecela uncedo, kodwa zange bamhoye. Basuka bahlala nje kumgama ongekude batya, bengamhoyanga oku kokuqala. Xa uRubhen wayesathe tshalala okomzuzwana, baphinda bagqugula ngokuba bambulale uYosefu, kodwa uYuda wabacenga ukuba bamthengise kubarhwebi abagqithayo kunokuba bambulale. IDotan yayikufuphi nendlela yabarhwebi eya eYiputa, yaye ekufikeni kwabo apho kwathi gqi iqela lamaIshmayeli namaMidiyan. Bamthengisa kuwo, ngaphambi kokuba abuye uRubhen. Bamthengisa njengekhoboka ngeeshekele eziyi-20. *—Genesis 37:23-28; 42:21.
Sesi siganeko ke esithethe ngaso ekuqaleni. Njengoko babesiya emazantsi kunye noYosefu besingise eYiputa, wayebonakala elahlekelwe yinto yonke. Wayethinjiwe! Kwakuza kudlula iminyaka engazi nto ngokuqhubekayo kwintsapho yakowabo—engazi nto ngendlela awaxhalaba ngayo uRubhen xa ebuya uYosefu engasekho; engazi nto ngentlungu kaYakobi njengoko waxokiswayo kwathiwa uYosefu ufile; engazi nto ngotatomkhulu wakhe uIsake, awamgqibela esaphila; yaye engazi nto ngoko kwenzeka kumninawa wakhe amthandayo uBhenjamin, awayeza kumkhumbula kunene. Kodwa ngaba ngokwenene uYosefu wasala engenanto kwaphela?—Genesis 37:29-35.
UYosefu wayesenayo into abantakwabo ababengenakuze bamhluthe yona: ukholo. Wayemazi kakhulu uThixo wakhe, uYehova, yaye ayikho into eyayinokumohlutha olo lwazi—enoba kukulahlekelwa likhaya, okanye ubunzima awabufumanayo njengoko wayethinjelwa eYiputa, nkqu nehlazo lokuthengiswa njengekhoboka kwisigwili saseYiputa esinguPotifare. (Genesis 37:36) Ubunzima awabufumanayo uYosefu balomeleza ngakumbi ukholo lwakhe, bamenza wanamathela ngakumbi kuThixo wakhe. Kumanqaku alandelayo, siza kubona indlela olo kholo lukaYosefu olwamenza ngayo wasetyenziswa nguThixo wakhe, uYehova, waza wanceda nentsapho yakhe. Hayi indlela ekuya kuba bubulumko ngayo ukuxelisa ukholo lukaYosefu!
^ isiqe. 15 Abanye abaphandi bathi abantakwabo Yosefu babekugqala ukupha kukayise uYosefu esa sambatho njengobungqina bokuba wayezimisele ukulinika yena ilungelo lokuba lizibulo. Babesazi ukuba uYosefu wayelizibulo lomfazi owayethandwa nguYakobi—lowo wayezimisele ukumtshata kwasekuqaleni. Ngaphezu koko, izibulo likaYakobi, uRubhen, walala neshweshwe likayise, ngaloo ndlela ehlazisa uyise, nto leyo eyenza ukuba aphulukane nelungelo lobuzibulo.—Genesis 35:22; 49:3, 4.
^ isiqe. 25 Kwanakule ngxelo ibonakala ingenamsebenzi, iBhayibhile ingqineke ichanile. Imisongo yelo xesha ibonisa ukuba amakhoboka ayethengiswa ngeeshekele eziyi-20 eYiputa.
Funda Okungakumbi
“Ndingathini Ukwenza Obu Bubi Bukhulu Kangaka?”
UYosefu wambhebhetha njani umfazi kaPotifare xa wayefuna ukulala naye?


text:
Inxalene 7: Uvuko LukaYesu Kuse Ekubanjweni KukaPawulos
Ngosuku lwesithathu emva kokufa kwakhe, uYesu wavuswa. Ngolo suku wabonakala kubalandeli bakhe izihlandlo ezihlanu ezahlukeneyo. UYesu wamana ebonakala kubo iintsuku ezingama-40. Emva koko, ebukelwe ngabanye abafundi bakhe, uYesu wanyukela ezulwini. Kwiintsuku ezili-10 kamva uThixo wathululela umoya oyingcwele kubalandeli bakaYesu ababelinde eYerusalem
Kamva, iintshaba zikaThixo zabaphosa entolongweni abapostile, kodwa ingelosi yabakhulula. Abachasi bamxuluba ngamatye umfundi uStefano wafa. Kodwa siza kufunda indlela uYesu awanyula ngayo omnye waba bachasi ukuba abe ngumkhonzi wakhe okhethekileyo, waza waba ngumpostile uPawulos. Kwiminyaka emithathu enesiqingatha emva kokufa kukaYesu, uThixo wathumela umpostile uPetros ukuba aye kushumayela kuKorneli owayengengomYuda kunye nendlu yakhe.
Malunga neminyaka eli-13 kamva uPawulos waqalisa uhambo lwakhe lokuqala lokushumayela. Kuhambo lwakhe lwesibini uTimoti wahamba naye. Siza kufunda indlela uPawulos namaqabane awayehamba nawo abafumana ngayo amaxesha amaninzi achwayitisayo ekukhonzeni uThixo. Ekugqibeleni, uPawulos wavalelwa entolongweni eRoma. Kwiminyaka emibini kamva wakhululwa, kodwa ke kwakhona wafakwa entolongweni waza wabulawa. lziganeko zeCANDELO 7 zenzeka kwisithuba seminyaka engama-32.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
20 Waza waphendula uTsofare umNahama wathi:
2 “Ngoko ke iingcinga zam eziphazamisayo ziyandiphendula,
Nangenxa yokuvuseleleka ngaphakathi kwam.
3 Ndiva isibongozo esindithukayo;
Nomoya ongenako ukuqonda endinako uyandiphendula.
4 Ngaba ubusoloko ukwazi oku,
Kususela ekubekweni komntu emhlabeni,+
5 Ukuba intswahla yovuyo yabantu abangendawo imfutshane+
Nemihlali yomwexuki yeyomzuzu?
6 Nangona ukubalasela kwakhe kunyukela ezulwini+
Nentloko yakhe ifika emafini,
7 Njengelindle lakhe utshabalala ngonaphakade;+
Abo bambonayo baya kuthi, ‘Uphi na?’+
8 Uya kuphaphazela emke njengephupha, yaye abayi kumfumana;
Uya kugxothwa emke njengombono wasebusuku.+
9 Iliso elimbonileyo aliyi kumbona+ kwakhona,
Nendawo yakhe ayisayi kumbona kwakhona.+
10 Oonyana bakhe baya kufuna inkoliseko yabantu abasweleyo,
Nezandla zakhe ziya kuzibuyisela izinto zakhe zexabiso.+
11 Amathambo akhe ebezaliswe ngamandla akhe obutsha,
Kodwa aya kulala naye eluthulini.+
12 Ukuba okubi kungcamleka kamnandi emlonyeni wakhe,
Ukuba ukwenza kunyibilike phantsi kolwimi lwakhe,
13 Ukuba unemfesane ngako yaye akakushiyi,
Yaye ukuba uqhubeka ekugcinile kwinkalakahla yakhe,
14 Ukutya kwakhe kuya kutshintshwa ngokuqinisekileyo emathunjini akhe;
Kuya kuba yinyongo yamaphimpi ngaphakathi kuye.
15 Indyebo uyiginyile, kodwa uya kuyihlanza;
UThixo uya kuyikhupha esiswini sakhe.
16 Uya kumfimfitha ubuhlungu bamaphimpi;
Ulwimi lwerhamba luya kumbulala.+
17 Akayi kuze ayibone imijelo yamanzi,+
Imisinga equkuqelayo yobusi nebhotolo.
18 Uya kuwubuyisela umhlaba awuzuzileyo angawuginyi;
Njengendyebo yokusebenza kwakhe, kodwa angayi kuyinandipha.+
19 Kuba ubatyumze baziingceba, ubashiyile abazizisweli;
Uxhwile indlu engakhiwanga nguye.+
20 Kuba ngokuqinisekileyo akayi kuba nakuphumla esiswini sakhe;
Akayi kusinda ngenxa yezinto zakhe ezinqwenelekayo.+
21 Akukho nto iseleyo ukuba ayiqwenge;
Kungenxa yoko impilo-ntle yakhe ingayi kuhlala ihleli.
22 Ngoxa enentabalala uya kuba nexhala;+
Onke amandla elishwa aya kumfikela.
23 Makwenzeke ukuba, ukuze azalise isisu sakhe,
Uya kuthumela ukuvutha komsindo wakhe kuye+
Akunisele phezu kwakhe, ezibilinini zakhe.
24 Uya kubaleka+ emke kwisikrweqe sentsimbi;
Isaphetha sobhedu siya kumgqobhoza.
25 Umjukujelwa uya kuphumela emhlana kuye,
Size isixhobo esimenyezelayo siphumele enyongweni yakhe;+
Uya kufikelwa zizinto ezothusayo.+
26 Bonke ubumnyama buya kubekelwa izinto zakhe ezibubuncwane;
Umlilo ongavuthelwanga mntu uya kumdla umgqibe;+
Uya kwehlelwa bububi osindileyo ententeni yakhe.
27 Izulu liya kusityhila isiphoso sakhe,+
Yaye umhlaba uya kumvukela.
28 Isiphango esikhulu siya kuyikhukulisa indlu yakhe;
Kuya kubakho izinto ezithululwayo ngemini yomsindo wakhe.+
29 Siso esi isabelo uThixo asinika umntu ongendawo,+
Kwanelifa lakhe elixeliweyo elivela kuThixo.”
Yithumele
Yithumele
Yobhi 20
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=20&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D20%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg